text:
Sefoka sa Afrika Borwa
Peakanyo le seo se emelwago ke Sefoka se seswa[lokiša | edit source]
Sefoka se bopša ke dikarolwana tše di latelanago tšeo di rulagantšwego go ya ka sediko sa sebopego sa lee seo se beilwego godimo ga tše dingwe.
Moeno - !ke : /xarra //ke, wo o ngwadilwego ka leleme la Khoisan la setšhaba sa /Xam, gomme wona o ra gso re: batho ba ba fapanego ba llkopane. Moeno o lebišitšwe go maitekelo a motho yo mongwe le yo mongwe a go kopanya dikgopolo le tiro. Ge re lebeletše setšhaba ka moka, moeno o bolela gore re swanetše go kopana le go ba le ponelopele e tee le boikgantšho bjalo ka setšhaba - Kopano ka gare Phapano.
Manaka a Tlou - a emetše bohlale, maatla, maitshwaro le go hloka magomo.
Makala a korong - ka gare ga sediko sa sebopego sa lee seo se bopšago ke manaka a tlou - a emetše go kgona go belega, kgolo le tlhabollo ya bokgoni, phepo ya batho le karolo ya temo ya mabu.
Kotse - sebopego sa kotse ya gauta se nyakile go ba sa nkgokolo. Se na le dikarolo tše pedi: boitsebišo le go iphemela ga semoya.
Dibopego tša batho - di tšwa go dibopego tša lebje la Linton, leo e lego mohlala wo o tsebjago lefaseng ka bophara wa bokgabo bja Afrika Borwa, leo ka nako ye le lego go Musiamo wa Afrika Borwa go la Kapa. Batho ba maKhoisan bao e lego bona bao ba phetšego pele, Afrika Borwa, ba re fa bohlatse bja botho le bohwa bja rena bjalo ka batho ba Afrika Borwa. Diswantšho di bontšhwa o ka re go a dumedišanwa, gomme se se bontšha kopano. Se gape se emela le mathomo a tlhabollo ya motho gore a be le ponelopele ya go ba moagi le gore re batho ka moka ga rena.
Lerumo le molamo - ke maswao a boitšhireletšo le taolo - gape di emela le maoto a maatla a tlhame. Lerumo le molamo di robaditšwe, gomme se se bontšha khutšo.
Protea - ke sešupo sa bobotse bja naga ya gešo le kgolo ya bokgoni bja rena bjalo ka setšhaba ka go latela Tsošološo ya Afrika - gape e bontšha kgolo yeo e feletšego ya tšeo di tšwago mabung gomme di nošetšwa go tšwa godimo.
Tlhame - bjale ka ge e bontšhwa e fofa - se se bontšha ditlamorago tša kgolo le lebelo. Ke nonyana ye maatla yeo maoto a yona a bontšhwago bjalo ka lerumo le molamo - e tloga e bontšha gabotse gore tlhame e ikemišeditše go sepela e nyakana le dinoga gomme se se bontšha go itšhireletša kgahlanong le manaba. Ke morongwa go tšwa godimo gomme o tliša ditšhegofatšo lefaseng, gomme se se bontšha gore ke kemedi ya bogolo bja semoya. Maphego a yona ao a bulegilego a bontšha gore setšhaba sa gešo se a hlatloga, mola gape e re fa le tšhireletšo.
Letšatši le le hlabago - le emela go kganya le bobotse. Le bontšha tshepo ya tswaloleswa, go kgona go nagana, tsebo, kahlolo ye botse le go nyaka go tšwelela. Ke kemedi ya fao bophelo bo tšwago gona, ya seetša le go felela ga motho.
Sebopego seo se feletšego sa Sefoka, se bontšha sediko sa sebopego sa lee sa ka tlase se kopanywa le sa ka godimo gomme se se bontšha go hloka magomo. Tsela ye e kopanyago karolo ya ka tlase ya sekorolo, ka go latela tsela ya manaka a tlou, le mothalo wo letšatši le tšwelelago ka godimo ga wona, di dira sebopego sa lee seo tlhame e tšwelelago go sona. Se se emela tswaloleswa ya setšhaba sa rena sa bagale.
Mošomo wa Sefoka[lokiša | edit source]
Ke leswao la maemo a godimo la Mmušo. Le tšwelela go dipampiri tša mmušo ka moka go swana le: dipasporoto, ditifikeiti tša matswalo, lenyalo, lehu le sekolo. Sefoka se seswa se tšea legato la seo se bego se le gona Afrika Borwa go tloga ka la 17 Setemere 1910. Phethošo e lebišitšwe go go bontšha diphetogo tša temokrasi ka Afrika Borwa le lerato la naga le leswa.
Mošomo wa go rulaganya[lokiša | edit source]
Kgoro ya Bakgabo, Setšo, Saense le Theknolotši e ile ya dira kgopelo ya dikgopolo setšhabeng mabapi le Sefoka se seswa, mo ngwageng wo o fetilego. Ka go latela ditshwayatshwayo go tšwa go setšhaba gammogo le kabinete go ile gwa ngwalwa taelo. Ba Ditirelo tša Mmušo tša Dikgokagano le Tshedimošo (GCIS) ba ile ba bonana le Design South Africa - e lego mokgahlo wo o emelago tiro ya barulaganyi gore o fe taelo go barulaganyi ba maemo a godimo ba lesome ka gare ga naga. Go ile gwa kgethwa barulaganyi ba bararo gomme thulaganyo ya Mna Iaan Bekker e ile ya amogelwa ke Kabinete gore e be yona ya Sefoka. Mna Bekker ke molaodi wa khampani yeo e bitšwago FCB Group gomme yena o šetše a rulagantše maswao a mantšhi a mekgahlo ya poraebete le ya setšhaba.
Sefoka se seswa se hlohleletša kgopolo ya Batho Pele[lokiša | edit source]
Batho Pele ke mmolelo wa Sesotho boithaopo bja mmušo gore bo tla direla batho ka moka ba Afrika Borwa. Metheo ya Batho Pele ke yona yeo Sefoka se seswa se theilwego go yona. Ka la 1 Oktoboro 1997, bodiredi bja mmušo bo ile bja thoma ka lesolo la Batho Pele leo le bego le lebišitšwe go kaonafatšo ya kabelo ya ditirelo go batho.
Batho Pele ke go ithaopa go ditšo le tšhomelo ya: Go rerišana ka mehla ka ga khwaliti ya ditirelo tšeo di fiwago
Go bea seemo sa tirelo mabapi le boleng bja ditirelo tše di fiwago
Go dira gore batho ba kgone go fihlela ditirelo gagolo bao peleng ba bego ba phaetšwe thoko
Go netefatša tlhompho ka go latela seemo seo se beilwego mabapi le go swara badiriši ba ditirelo
Go fa tshedimošo ye kaone mabapi le ditirelo gore badiriši ba be le tshedimošo ya maleba
Go hlohleletša go šomela pepeneneng mabapi le gore ditirelo tše diswa di fiwa bjang
Go phošolla go palelwa le diphošo gore mathata a rarollwe ka tsela ya maleba.
Go dira gore tirelo e lekane le tšhelete gore badiriši ba bone gore motšhelo wa bona o šomišwa ka tsela ya maleba.
Re swanetše go šoma mmogo gore re netefatše gore bjalo ka mmušo le batho, re dira gore metheo ya Batho Pele e kgonagale go setšhaba seo se šomelago bophelo bjo bokaone.
Compiled by: Government Communication and Information System (GCIS), April 2000


c: text/html

text:
121Gwa bonala semaka se segolo leratadimeng: mosadi a apere letšatši, a beile maoto godimo ga ngwedi, a rwele mphapahlogo wa dinaledi tše lesome le metšo ye mebedi hlogong. 2E be e le moimana, a llišwa ke bohloko bja lešoko la pelego.
3
Gwa bonala se sengwe semaka leratadimeng. Gwa tšwelela mmamogašwa wo mohwibiduhwibidu wa dihlogo tše di šupago le dinaka tše lesome, o rwele mphapahlogo hlogong ye nngwe le ye nngwe. 4
Wa gogola karolo ya boraro ya dinaledi tša leratadima ka mosela, wa di lahlela fase lefaseng. Wa tla wa ema pele ga mosadi yola a bego a belega, gore o tle o kwametše ngwana wa gagwe ge a seno belegwa. 5
Pes. 2:9
Ke moka mosadi yoo a belega morwa yo a bego a kgethetšwe go tlo buša ditšhaba tšohle ka lepara la tshipi. Eupša ngwana a ubulwa a išwa go Modimo yo a dutšego setulong sa gagwe sa bogoši. 6Mosadi yola a tšhabela lešokeng, lefelong leo Modimo a bego a mo lokišeditše lona, moo a bego a tlilo hlokomelwa matšatši a sekete le makgolo a mabedi le masome a a selelago.
7
12:1
Jud. 9
Ka morago gwa tsoga ntwa legodimong. Mikaele le barongwa ba gagwe ba lwa le mmamogašwa wola, mme wona le barongwa ba wona ba itwela. 8Mmamogašwa wa fenywa, gomme wona le barongwa ba wona ba se sa dumelelwa go dula legodimong. 9
Luk. 10:18
Mmamogašwa woo, yona noga yela ya kgale e bitšwago Diabolose goba Sathane yo a foraforeditšego lefase lohle, o ile wa rakwa. Wa lahlelwa lefaseng gotee le barongwa ba wona.
10
Sak. 3:1
Ke moka ka kwa lentšu le goelela legodimong le re:
“Bjale Modimo o phološa badumedi ba gagwe,
o bontšha maatla a gagwe le bogoši bja gagwe,
gomme le Mesia wa gagwe o bontšha maatla a gagwe,
gobane yo a bego a bea bana ba borena molato
pele ga Modimo wa rena bošego le mosegare o rakilwe legodimong.
11Bana ba borena ba mo fentše ka lehu la Kwana,
le ka go hlatsela yena.
Le gona ba be ba sa tšhabe go hwela tumelo ya bona.
12Ka gona thabang, lena magodimo le lena bohle le dulago go ona!
Eupša lena lefase le lewatle, le ba madimabe!
Gobane Diabolose o theogetše go lena a tuka bogale,
ka ge a tseba gore nako ye e mo šaletšego ga e nene.”
13E rile ge mmamogašwa o bona gore o lahletšwe lefaseng, wa lelekiša mosadi yola wa go belega ngwana wa mošemane. 14
12:7
Mosadi yoo a fiwa maphego a mabedi a ntšhu ye kgolo gore a fofe a tšhabele bodulong bja gagwe lešokeng, moo a tlago hlokomelwa mengwaga ye meraro le seripa, gore a se hlaselwe ke mmamogašwa. 15Mmamogašwa woo wa hlatšetša meetse ka morago ga mosadi yoo mme a ela bjalo ka noka gore a mo tšee. 16Fela lefase la thuša mosadi yoo; la ahlama la metša meetse ale a go hlatšwa ke mmamogašwa. 17Mmamogašwa wa galefela mosadi yoo, wa ba wa tloga wa yo lwa le ditlogolo tša gagwe tše dingwe, e lego bohle ba ba phethago melao ya Modimo gape ba botegelago go hlatsela Jesu. 18Ya ba mmamogašwa woo o ema lebopong la lewatle.

robotstxt: allowed

filter: keep


text:
271Magla, Noa, Hogla, Milka le Tirtsa e be e le barwedi ba Tselofohade, morwa wa Hefere, Hefere morwa wa Gileade, Gileade morwa wa Makire, Makire wa kgoro ya Manase, Manase morwa wa Josefa. 2Ba ile ba ya ba ema pele ga Moshe le moprista Eleasara le baetapele le setšhaba ka moka mojakong wa Tente ya bodulo bja Morena, gomme ba re: 3“Tatagorena o hlokafaletše lešokeng a se ne morwa. O be a se lekokong la Korage lela la go tsogela Morena maatla; o hwile ka lebaka la sa gagwe sebe. 4Ke go reng ge leina la tatagorena le timelela kgorwaneng ya gabo e le fela ka gore a se a ka a ba le barwa? Re feng naga gare ga meloko ya botatagorena.”
5Moshe a ala taba ya bona pele ga Morena, 6gomme Morena a re go yena: 7
“Se barwedi ba Tselofohade ba se kgopelago se lokile; ba fe naga gare ga meloko ya botatagobona. Bohwa bja gagwe a bo fetele go bona. 8Botša setšhaba sa Israele gore ge monna a ka hwa a se ne morwa, morwedi wa gagwe a tšee bohwa bja gagwe. 9Ge a se ne morwedi, bomorwarragwe ba swanetše go tšea bohwa bjoo. 10Ge a se na le bomorwarragwe, boramogolwagwe goba borangwanagwe ba swanetše go tšea bohwa bjoo. 11Ge a se ne boramogolwagwe goba borangwanagwe, gona moloko wabo wa kgauswikgauswi ka madi a tšee bohwa bjoo e be bja gagwe. Setšhaba sa Israele se phethe taelo ye e le molao, bjalo ka ge nna, Morena, ke go laetše.”
12
32:48-52
Morena a re go Moshe: “Namela thaba ya Abarime, o lebeledišiše naga ye ke e fago Baisraele. 13Ka morago ga ge o e bone, o tla hwa bjalo ka ge Arone, morwarrago, a hwile, 14ka gobane bobedi bja lena le tshetše taelo ya ka lešokeng la Tsine. Ge setšhaba ka moka se nngongoregela kua Meriba, le ganne go ntumelela go laetša maatla a ka a makgethwa pele ga bona.”
Meriba ke felo mola ga meetse kua Kadeshe, lešokeng la Tsine.
15Moshe a rapela a re: 16“Morena Modimo, wena Mothopo wa bophelo ka moka, ke a go rapela, beela setšhaba se monna 17
Hes. 34:5
Mat. 9:36
Mar. 6:34
yo a tlago kgona go se eta pele mme a se laola ntweng, gore setšhaba se sa gago se se ke sa tla sa swana le dinku tše di se nago modiši.”
18
Morena a re go Moshe: “Tšea Joshua, morwa wa Nunu, monna wa bokgoni, mme o mmee diatla hlogong. 19O mo emiše pele ga moprista Eleasara le setšhaba ka moka, gomme moo pele ga bona o bege gore ke yo a tlago tšea legato la gago. 20O mo arolele bogolo bja gago, gore setšhaba ka moka sa Israele se tle se mo theeletše. 21
1 Sam. 14:41
28:6
A bote moprista Eleasara, yo a tlago tseba thato ya ka ka go šomiša Urime le Tumime. Ka tsela ye Eleasara o tla hlahla Joshua le setšhaba ka moka sa Israele ditabeng tša bona ka moka.” 22Moshe a dira ka moo Morena a mo laetšego ka gona. A emiša Joshua pele ga moprista Eleasara le setšhaba ka moka. 23
Gomme bjalo ka ge Morena a be a laetše, a bea Joshua diatla hlogong, mme a bega gore ke yo a tlago tšea legato la gagwe.


text:
51
Go kwagala gore moo go lena bohlola bo a šiiša, bohlola bjo le go baditšhaba bo sego gona, bja ge motho a robala le mosadi wa tatagwe. 2Lena le ikgantšha ka taba ye, kganthe e be e swanetše go le nyamiša. Motho yo a dirago taba ye bjalo a rakwe phuthegong. 3-4Nnaena le ge ka setopo ke le kgole le lena, ka pelo gona ke na le lena, gomme motho yo a dirago taba ya mohuta woo ke šetše ke mo ahlotše ka maatla a ke a filwego ke Morena wa rena, Jesu Kriste, go no swana le ge nkabe ke le moo. Ge le kopane mmogo le nna ka pelo ke kopane le lena, le maatla a Morena wa rena, Jesu, a le mo go rena, 5motho yoo a gafelwe Sathane gore mmele wa gagwe o fedišwe, gore moya wa gagwe o tle o phološwe ka Letšatši la Morena.
6
Go ikgantšha ga lena ga go botse. Kgane ga le tsebe gore komelo ye nyenyane e bediša hlama yohle? 7
Lahlang hlama ya kgale, e lego sebe, gore le tle le be ba ba hlwekilego. Ke mo le tlago ba bjalo ka hlama ye mpsha ye e se nago komelo, ye le bjale le lego yona. Gobane Kriste, Kwanyana ya rena ya Paseka, o hlabilwe. 8
Doit. 16:3
Ka gona, a re bineng Monyanya wa rena wa Paseka e sego ka go ja senkgwa se se nago le komelo ya kgale ya sebe le bokgopo, eupša ka go ja senkgwa se se hlokago komelo, e lego nnete le therešo.
9Ka lengwalo le nkilego ka le ngwalela lona ke ile ka le botša gore le se ke la ikopanya le difebe. 10Ga se gore ke be ke era baditšhaba ba difebe, goba ba megabaru, goba ba bahlakodi, goba ba go khunamela medingwana. Ge nkabe ke be ke era bona, nkabe e le setšha ke be ke re le tloge mo lefaseng. 11Se ke bego ke se bolela ke gore le se ke la ikopanya le motho yo a ipitšago modumedi, etšwe e le sefebe goba sejato goba sekhunamelamedingwana goba mpheane goba setagwa goba mohlakodi. Wa mohuta woo yena le go ja naye le se ke la ja naye.
12-13
17:7
Bao e sego badumedi bona ke tla be ke ba ahlolelang? Gape yo a tlago ba ahlola ke Modimo. Ga ke re badumedi ba phuthego ya lena bona go lebane gore le ba ahlole? Gape Mangwalo a Makgethwa a re: “Tlošang yo mobe mo go lena.”


text:
101Ka morago ga lebaka Kgoši Nahashe wa Amone a hwa, gomme morwa wa gagwe, Hanune, ya ba kgoši. 2Kgoši Dafida a re: “Ke nyaka go kwana le Hanune bjalo ka ge Nahashe, tatagwe, a be a kwana le nna.” Ka gona Dafida a roma batseta gore ba ye maemong.
Ge ba fihla Amone, 3baetapele ba Baamone ba re go kgoši: “A o gopola gore ke gona go hlompha tatago ge Dafida a romile batho ba go tlo go lliša? Aowaowaa! O ba romile mo go tlo hlola motse le go o lekola gore a tle a o pšhatle!”
4Hanune a swara batseta ba Dafida, a ba boola maledu ka thoko, a ripa diaparo tša bona mathekeng, mme a ba šupa tsela. 5Ba ile ba lewa ke dihlong kudu go ka boela gae. Ge Dafida a ekwa seo se diregilego, a laela batseta gore ba ba botše gore ba dule Jeriko gomme ba se ke ba boa go fihlela maledu a bona a hlogile gape.
6Baamone ba lemoga gore ba rumotše Dafida, ka gona ba thwala bahlabani ba go sepela ka maoto ba Basiria ba dikete tše masome a mabedi ba Bethe-Rehobo le Tsoba, le banna ba dikete tše lesome le tše pedi ba Tobe, le kgoši ya Maaka le banna ba gagwe ba sekete. 7Dafida a kwa taba yeo gomme a romela Joaba go yo lwa le bona ka madira, e le bahlabani ba bogale ka moka. 8Baamone ba tšwa motseng wa bona gomme ba ipeakanya kgorong. Ba bangwe bona, e lego Basiria le banna ba Tobe le ba Maaka, ba ema thoko ye nngwe kua nageng.
9Joaba a bona gore madira a manaba a tlile go mo hlasela ka pele le ka morago, ka gona a kgetha bahlabani ba bogalegale ba Baisraele, a ba emiša go lebana le Basiria. 10Madira a a šetšego a a nea Abishai, morwarragwe, gore a a laole, gomme Abishai a a emiša go lebana le Baamone. 11Joaba a re go yena: “Ge o bona gore Basiria ba a mphenya, o tle o nthuše, gomme ge Baamone ba go fenya, ke tla tla ka go thuša. 12O tie gomme re lwele setšhaba sa gaborena le metse ya Modimo wa rena ka bogale. Gomme a Morena a dire se a se nyakago!”
13Joaba le banna ba gagwe ba batamela gore ba hlasele, gomme Basiria ba hlanola direthe. 14Ge Baamone ba bona Basiria ba tšhaba, le bona ba tšhaba Abishai mme ba boela motseng. Joaba a tlogela Baamone a gomela Jerusalema.
15Basiria ba lemoga gore ba fentšwe ke Baisraele, ka gona ba bokanya madira a bona. 16Kgoši Hadade-Esere a laela gore Basiria ba ba bego ba le ka bohlabela bja noka ya Yufratese ba bitšwe, gomme ba fihla Helamo ba laolwa ke Shobake, molaodi wa madira a Kgoši Hadade-Esere. 17Ge Dafida a ekwa taba yeo, a bokanya madira ka moka a Baisraele, a tshela noka ya Jordane gomme a ya Helamo, moo Basiria ba bego ba ipeakantše ba lebane le yena. Ntwa ya thoma, 18gomme Basiria ba tšhaba Baisraele. Dafida le banna ba gagwe ba bolaya basepediši ba dikoloi tša ntwa tša Basiria ba makgolo a a šupago, le banamedi ba dipere ba dikete tše masome a mane, gomme ba gobatša Shobake, molaodi wa madira a manaba, yoo a ilego a hwela moo lebaleng la ntwa. 19Ge magoši a e bego e le a Hadade-Esere a lemoga gore a fentšwe ke Baisraele, a kwana le bona gore naga e lale mme ya ba batho ba bona. Gomme Basiria ba tšhaba go hlwa ba thuša Baamone.


text:
141Amrafele, kgoši ya Babilonia, le Arioko, kgoši ya Elasara, le Kedore-Laomere, kgoši ya Elamo, le Tidale, kgoši ya Goime, 2di ile tša yo lwa le Bera, kgoši ya Sodoma, le Birsha, kgoši ya Gomora, le Shinabe, kgoši ya Adma, le Semebere, kgoši ya Tseboime, le kgoši ya Bela, goba Tsoare. 3Dikgoši tše tlhano tše di be di dirile seboka gomme tša kopanya madira a tšona ka moeding wa Sidime, woo bjale e lego Lewatle le le Hwilego. 4Ba be ba hlanketše Kedore-Laomere mengwaga ye lesome le metšo ye mebedi, eupša ka ngwaga wa lesome le metšo ye meraro ba mo tsogela maatla. 5Ka ngwaga wa lesome le metšo ye mene Kedore-Laomere le seboka sa gagwe ba tla ka madira a bona, gomme ba fenya Barafa kua Ashterote-Karnaime, le Basuse kua Hamo, le Baeme molaleng wa Kiriathaime, 6le Bahori dithabeng tša Seire; ba ba rakediša go fihla Ele-Parane, mathomong a lešoka. 7Ke moka ba gomela Kadeshe, yeo e bego e tsebja ka la Ene-Mishpate, ba thopa naga ka moka ya Baamaleke mme ba fenya Baamore bao ba bego ba dula Hatsetsone-Thamare.
8Ke moo kgoši ya Sodoma le ya Gomora le ya Adma le ya Tseboime le ya Bela di ilego tša hlamela madira a tšona ntwa ka moeding wa Sidime, mme tša lwa 9le kgoši ya Elamo le ya Goime le ya Babilonia le ya Elasara, dikgoši tše tlhano tša lwa le dikgoši tše nne. 10Moedi o be o tletše dikoti tša sekontiri, gomme ge kgoši ya Sodoma le ya Gomora di leka go tšhaba ntweng tša wela ka moo; fela dikgoši tše dingwe tše tharo tša tšhabela dithabeng. 11Dikgoši tšela tše nne tša tšea se sengwe le se sengwe Sodoma le Gomora, gotee le dijo, tša tloga natšo. 12Lote, morwa wa ngwanaboAbramo, o be a dula Sodoma, ka gona le yena ba mo tšea le tšohle tše e lego tša gagwe.
13Eupša monna yo mongwe a phonyokga gomme a bega ditaba tše go Abramo, Moheberu. Abramo yena o be a dula kgauswi le mehlare ye mekgethwa ye e bego e le ya Mamre, Moamore. Yena le bomorwarragwe, Eshkolo le Anere, e be e le bathuši ba Abramo. 14Ge Abramo a ekwa gore morwa wa ngwanabo o thopilwe, a kgoboketša banna ba ba itlhamilego mešašeng ya gagwe, ba makgolo a mararo le ba lesome le metšo ye seswai, mme a wela mohlaleng wa dikgoši tšela tše nne go fihla Dane. 15Fao a arola banna ba gagwe dihlopha, a hlasela manaba bošego mme a ba fenya. A ba rakediša go fihla Hoba, ka leboa la Damaskose, 16mme a buša thoto ka moka ye e bego e thopile. A ba a buša le morwa wa ngwanabo, Lote, le tše e bego e le tša gagwe, gotee le basadi le mathopša a mangwe.
17Ge Abramo a boa go fenya Kedore-Laomere le dikgoši tšela tše dingwe, kgoši ya Sodoma ya tšwa go yo mo gahlanetša kua moeding wa Shabe, woo gape o bitšwago Moedi wa Kgoši. 18
Melkitsedeke, yo e bego e le kgoši ya Saleme gape e le moprista wa Modimo Yogodimodimo, a tliša senkgwa le beine go Abramo, 19a mo šegofatša a re: “A Modimo Yogodimodimo, yo a dirilego legodimo le lefase, a šegofatše Abramo! 20A Modimo Yogodimodimo a tumišwe, yoo a go fentšhišitšego manaba a gago!” Gomme Abramo a mo fa karolo ya lesome ya thoto yeo.
21Kgoši ya Sodoma ya re go Abramo: “Itšeele thoto mme o mpušetše batho ba ka ka moka.”
22Abramo a fetola a re: “Ke ena ke tiišitše pele ga Morena, Modimo Yogodimodimo, Mohlodi wa legodimo le lefase, 23gore ga go le se tee sa gago se ke tlago itšeela sona, le ge e le tlhale, goba leralana la seeta. Ke moo o ka se tsogego o rile: ‘Ke nna ke humišitšego Abramo.’ 24Nka se itšeele selo. Sa ka e tla ba fela tšeo banna ba ka ba šetšego ba di lle. Fela o lese bathuši ba ka, Anere le Eshkolo le Mamre, ba tšee dikarolo tša bona.”


text:
31Ngwanaka,
o se lebale tše ke go rutilego tšona,
o fele o gopola ditaelo tša ka,
2gobane di tla go okeletša bophelo bja katlego.
3O se lese go ba le leratorato le potego;
o ikgabiše ka tšona bjalo ka pheta molaleng,
o di boloke ka pelong ya gago.3:3 “o di boloke ka pelong ya gago” Diphetolelo tše dingwe tša kgale ga di na mantšu a.
4
Ge o ka dira bjalo o tla kgahla Modimo le batho,
wa ba le seriti mo go bona.
5O tshephe Morena ka pelo ya gago ka moka.
O se ke wa tshepha kwešišo ya gago.
6O gopole Morena dilong tšohle tše o di dirago,
gomme yena o tla go lokišetša ditsela.
7
O se ke wa iphora wa re o hlalefile,
eupša o boife Morena,
gomme o gane go dira tše mpe.
8Go dira bjalo e tla ba mo nkego ke sehlare se se fodišago,
sa go lapološa mmele.
9O hlomphe Morena ka go mo fa kabelo ya tše o nago natšo,
le ya tšohle tše kaonekaone tše o di bunago tšhemong ya gago.
10Ke moo dišego tša gago di tlago tlala mabele,
gomme le mapitlelo a gago a diterebe a tla falala beine.
11
Ngwanaka,
ge Morena a go otla o se ke wa belaela,
le ge a go kgala o se ke wa tsota,
12
gobane Morena o kgala yo a mo ratago, bjalo ka ge tatagongwana a kgala morwagwe yo a mo kgahlago.
13Go lehlogonolo motho yo a ikhweletšago bohlale,
yo a ikhweletšago kwešišo.
14Bohlale bo na le poelo go feta silibera,
mohola wa bjona o phala wa gauta.
15Bohlale bo feta magakabje ka bohlokwa;
ga go se o ka se nyakago, ngwanaka,
se se swanago nabjo.
16Bo go fa bophelo bjo botelele ka letsogo la go ja,
mme ka la nngele bja go fa mahumo le tlhomphego.
17Bohlale bo dira gore motho a tsefelwe ke bophelo,
le gore a phele a bolokegile.
18Yo a nago le bohlale o phela gabotse;
ba lehlogonolo ke ba ba bo kgomarelago.
19Morena o theile lefase ka bohlale,
mme ka tlhaologanyo a bea leratadima madulong a lona.
20O aroganya phamphamadiba ka tsebo ya gagwe;
o neša pula ka maru.
21Ngwanaka,
o itshwarelele ka bohlalehlale le tebeledišišo;
dilo tše di se ke tša ba tša go tšhabela.
22Di tla go phediša,
wa ikgabiša ka tšona bjalo ka pheta molaleng.
23Ke mo o tlago phela o šireletšegile,
wa se kgopše.
24Ge o robala o ka se boife,
ge o robetše o tla robala boroko.
25O ka se šie go welwa ke madimabe,
goba kotsi ye e welago bakgopo,
26gobane Morena o tla go lotola,
a go phemiša sefu.
27O se time motho se sebotse se a se hlokago,
ge o ka kgona go mo thuša.
28O se re go motho:
“Sepela, o boe gosasa ke tla go fa,”
etšwe o na le se a se kgopelago.
29Mongwekawena yo a phelago nago a go tshephile o se mo logele maanomabe.
30O se rumole motho a se a go dira se sebe.
31O se hufegele kgowa,
le gona o se tšee le ka e tee ya tsela tša gagwe,
32gobane Morena o šišingwa modiratšempe,
kganthe moloki yena o a mo tshepha.
33Lapa la yo kgopo le rogakilwe ke Morena,
mola la baloki lona a le šegofaditše.
34
1 Pet. 5:5
Bakodutli o a ba kodutla,
kganthe baikokobetši bona o ba direla tše dibotse.
35Ba bohlale ba itirela seriti,
mola mašilo sa bona e le bogoboga.


text:
Cape Eelgrass
Bjang bja Kgoka ya Kapa
Leina
Bjang bja Kgoka ya Kapa
Leina la selatini
Zostera capensis
Mafelo a bodulo
Bjang bja Kgoka ke sebjalo sa go hwetšwa mafelelong a noka go gahlana le lewatle ya mehuta yeo e bofago mašaledi, e fa dihlapi tše nnyane hlokomelo, e puna dijo tša matlakala tša go hwetšwa mabopong a noka.
Tlhalošo
Bjang ba Kgoka bo na le medu ya go gagaba le mahlare a sephara a nkgokolo. Mathoko a mahlare a go swana le meno a disentimetara tše 10 go ya go 30 botelele le milimetara ye 1 ka bophara.
Diphedi tša go amana le tšona
Halodule uninervis (mafelelong a noka go gahlana le lewatle, go ya lebowa St Lucia) e swana le yona, eupša mahlare a yona a na le dintlha tša go šupa. mehuta ye meraro ya Cymodocea (e tlwaelegile ka meetseng a go iketla a leruri), di na le mahlare a go swana le lepanta la dimilimetara tše 10 go ya go 15 ka bophara.
Dintlha tša naga
Bjang bja Kgoka ke ye bohlokwa ya diphedi ka mafelelong a noka go gahlana le lewatle ao meetse a elago gona fao e abago dijo le tšhireletšo ya palo ya mehuta ya dihlapi le diphoofolo tša go hloka mokokotlo.


text:
Na Jesu ke Modimo? Na Jesu o kile a re ke yena Modimo?
Potšišo: Na Jesu ke Modimo? Na Jesu o kile a re ke yena Modimo?
Karabo: Ga go na mo Beibeleng moo go ngwadilwego Jesu a bolela mantšu a rego, “Ke nna Modimo.” Lega go le bjalo, seo ga se bolele gore ga se a ka a bolela gore ke yena Modimo. Ka mohlala, mantšu a Jesu a go Johane 10:30 a re, “Nna le Tate re batee.” Re swanetše go lebelela kamoo Bajuda ba arabelago ka gona go seo a se bolelago gobane o be a bolela gore ke yena Modimo. Ba ile ba leka go ,p kgatla ka mafsika ka baka lona le. “… wena gaešita le ge o le motho, o itira Modimo” (Johane 10:33). Bajuda ba ile ba kwešiša gabotse seo Jesu a bego a se bolela—boemo bja gagwe. Ela hloko gore Jesu ga a gane polelo ya gagwe ya gore ke yena Modimo. Ge Jesu a be a bolela gore, “Nna le Tate re batee” (Johane 10:30), O be a bolela gore yena le Tatagwe ke batee ka sebopego le ka ditiro. Mohlala o mongwe ke wa Johane 8:58. Jesu o boletše gore, “Pele ga ge Aborahama a e ba gona, ke be ke šetše ke le gona!” Bajuda bao ba kwelego polelo ye ba ile ba tšea mafsika go mo kgatla go Mmolaya ka wona ka baka la go rogaka gabane molao wa Moše o be o bolela gore ba dire bjalo (Lefitike 24:15).
Johane o gatelela boemo bja Jesu: “Lentšu e be e le Modimo” le gore “Lentšu e bile nama” (Johane 1:1, 14). Ditemana tše dibontšha gabotse gore Jesu ke Modimo ka sebopego sa nama. Ditiro 20:28 e re botša gore, “Dišang phuthego ya Modimo, yeo a e rekilego ka madi a Morwa wa gagwe.” Ke mang yo a rekilego phuthego—phuthego ya Modimo—ka madi a gagwe? Jesu Kriste. Ditiro 20:28 e bolela gore Modimo o rekile phuthego ka madi a Gagwe. Ka gona, Jesu ke Modimo!
Morutiwa Thomase o boletše se mabapi le Jesu, “Morena wa-ka le Modimo wa-ka” (Johane 20:28). Jesu ga a mo phošolle. Tito 2:13 e re matlafatša ka gore re emele go tla ga Modimo wa rena le mophološi w arena, Jesu kriste (bona gape le 2 Petro 1:1). Go Baheberu 1:8, Tate o bolela ka Jesu gore, “Mabapi le Morwa:’Sedulo sa gago sa bogoši go iša mehleng ya neng le neng gomme molamo wa Mmušo wa gago ke molamo wa go loka.’” Tate o bolela ka Jesu e le “Modimo” go bontšha gore Jesu ka nnete ke Modimo.
Go kutollo, morongwa go hlahla Johane gore a rapele fela Modimo (Kutollo 19:10). Makgetlo a mmalwa ka Beibeleng Jesu o amogela borapedi (Mateo 2:11, 14:33, 28:9, 17; Luka 24:52; Johane 9:38). Ga a ganetše batho gore ba se ke ba mo rapela. Ge e ba Jesu e se Modimo, nka be a boditše batho gore ba se ke ba mo rapela, go swana le kamoo morongwa go kutollo a boletšego ka gona. Go na le ditemana tše dintši tšeo di thekgago boemo bja Jesu.
Lebaka la bohlokwa-hlokwa leo ka lona Jesu e le go Modimo, ke gore lehu la gagwe ke lona leo le lekanego go ka lefella molato wa rena wa sebe lefaseng le (1 Johane 2:2). Motho yo a bopilwego, yoo Jesu e ka bego e le yena ge e ba e se Modimo e be e tla ba gore o be a ka se kgone go lefella molato wa rena wa sebe kgahlanong le Modimo wa bosafelego (2 Bakorinthe 5:21), go hwa le go tsošwa go bontšha go sebe le lehu.
English
Na Jesu ke Modimo? Na Jesu o kile a re ke yena Modimo?


text:
?
- Ka yena, mmogo le yena le ka go yena, le ka kopano ya Moya wo Tlholago, le kamoka tšeo di bilego gona, tše dilego ntshe, le tše di sa tlang go ba gona bogohleng bja gago, re ema pele ga gago le go o khunamela, Modimo wa tšohle, ka dikoša tša tumišo go ya go ile. Lehlogonolo le tlhompho le letago le maatla e be tša gago ka go sa felego. Amen
- maboko le dipina, tselane le dimo setswana fundza, diane maele le ditlhamalakane tsa setswana posts facebook, diane 13 tsw70 bible youversion, university of pretoria, setswana 1st language schoolnet sa, tsiiekats ieko ya dikcankiiutsiihe tsa ga malope r m mo go, dinaane di simolotse jang nal
DINONWANE TSA SEPEDI PDF. Go be go se na dikanegelo. Go be go se na ditoro gomme go be go se na dinonwane tša maselamose. Monna wa gagwe o ile a šišinya, "Mosadi, ke nagana. Ditau di se nang. tsa 3 1 1 pdf. Free PDF ebooks (user's guide, manuals, sheets) about Dinonwane tsa sepedi ready for download. DIRETO TSA SESOTHO.LERATO O NGWANAKE PADI LE DINTLHATHUTO. MOHLAKAMOTALA - PAGE 2 - SEPEDI POETRY DIRETO TSA SEPEDI. PHIRI COVER PAGES REPOSITORY UP AC ZA. BOTHATA BA TSELANE LETSHEPO - KGAOLO YA BOBEDI FUNDZA Ngwanaka 1976 IMDb April 28th, 2018 - Directed by Simon Sabela Joe Seakatsie With Cocky Tlhotlhalemaje LeratoA e download se pese isiXhosa Alphabet | Q-Z | isiXhosa Lesson for Kids. Taumafai i le MP3 mo na o le iloiloga, pe a e fiafia i le pese isiXhosa Alphabet | Q-Z | isiXhosa Lesson for Kids. faʻatau le kaseti muamua poʻo le CD aloaia, e mafai foʻi ona e downloadina i lalo ole tulafono i luga ole iTunes Official, mo se lagolago isiXhosa Alphabet | Q-Z | isiXhosa Lesson for Kids. luga uma siata ...How to unpack plants metrc(b) Any three important truths or messages which the folktale 'Tselane le Makgema' aims to convey to children about social behaviour and cultural values. References should be made to the characters in the story in the answers. (3).
- Monna wa gagwe o ile a šišinya, "Mosadi, ke nagana. Ditau di se nang. tsa 3 1 1 pdf. Free PDF ebooks (user's guide, manuals, sheets) about Dinonwane tsa sepedi ready for download. DIRETO TSA SESOTHO. Tselane ngwanaka! Tla o tseye bogobe o je. Tla o tseye bogobe o je!" Tselane o ne a bula mojako wa ntlo mme a ja dijo tse di monate tsa ga ...


text:
41Na o botse bjang, moratiwa,
o botse bjang!
Mahlo a gago ga se ka go taga ka lešireng la gago,
a etša a leeba!
Moriri wa gago o tlolatlola bjalo ka mohlape wa dipudi ge o theoga thabeng ya Gileade.
2Meno a gago a šweufetše bjalo ka dinku tše di sa tšogo kotwa tša hlapišwa.
A bapetše ka go lekanela, ga go le le kgolegilego.
3Dipounama tša gago di swana le thapo ye khwibidu;
molomo wa gago ga se ka botse.
Dithama tša gago ka lešireng
di swana le bokagare bja garenate.
4Molala wa gago nke ke tora ya Dafida
ye e agilwego ka go hlatlaganya maswika;
pheta ya gago e etša dikotse tše sekete tše di leketlago toreng yeo,
e le tša bagale.
5Matswele a gago ka mabedi a swana le dikgamana tša mafahla
tše di fulago gare ga matšoba.
6Ke tla dula thabeng ya mira,
gona mmotong wa seorelo,
go fihlela phefšana ya masa e foka,
le leswiswi le apoga.
7O botse mo gohle, moratiwa,
ga go mo o hlaelelwago gona.
8A4:8 “A” Diphetolelo tše dingwe di re “Tlaa”. re tloge mo dithabeng tša Lebanone,
hle, mmeeletšwa wa ka;
a re tloge mo Lebanone.
Theoga ntlhoreng ya thaba ya Amana,
ntlhoreng ya Senire le ya Hermone,
matšabeng a ditau,
thabeng tša dinkwe.
9O nkutswitše pelo, moratiwa, mmeeletšwa wa ka,
o nkutswitše pelo ka go nkgadima,
le ka pheta e tee ya moruka wa gago.
10Lerato la gago le nkgahla kudu,
moratiwa, mmeeletšwa wa ka.
Lerato la gago le phala beine ka bose;
monkgo wa senkgabose sa gago o phala wa ditlolo tšohle.
11Mmeeletšwa wa ka, dipounama tša gago di rotha todi;
leleme la gago nke ke todi le maswi.
Diaparo tša gago di nkga bose wa dimela tša Lebanone.
12Moratiwa, mmeeletšwa wa ka,
ke serapana se se tswaletšwego,
ke serapana sa legora, mothopo wo o ageleditšwego.
13Mahlogedi a gago nke tšhemo ya megarenate
ye e enywago dikenywa tše dibosebose.
Hena le narete di mela gona,
14le safrone le kalamose le sinamone,
le dimela tša mehutahuta tša diorelo,
le tša mira le tša dikgopha,
le tše dingwe tša go dira ditlolo tše dibotse kudu.
15Wena o mothopo wa go nošetša dirapa,
o sediba sa meetse a a elago,
o moela wo o phororago thabeng tša Lebanone.
16Tsoga, wena phefo ya leboa!
Etla, wena phefo ya borwa!
Fokang ka serapaneng sa ka,
le phatlalatše monkgo wa sona wo mobose.
Moratiwa wa ka a a tle ka serapaneng sa gagwe,
a je dikenywa tše dibosebose.


text:
Tšhomišo ya tshedimošo ya boso go kaonafatša tšweletšo ya mafela
“Pula ya Afrika” (R4A) ke projeke ya go tšweletša APP go iša ditirelo go balimi lefapeng la ditemošo tša ka ga tša temo, go ya le ka maemo a tša boso a bjale lefelong la balemi. Maikemišetšo magolwane a ARC-ISCW a go dira dinyakišišo go tša temo le tša maemo a tša leratadima ba šoma mmogo le balemi-potlana, go ilwe gwa lemogwa gore go swanetšwe go kaonafatša ditirelo tša ditemošo.
“APP” ga bjale e gona ka mekgwa ye mebedi, wa mathomo ke ka go dillathekeng tše mpsa le go di dillathekeng tša di podipodi. Melaetša e gona fao ka maleme a seswai, gomme wona ke SeIsimane, isiXhosa, isiZulu, Sepedi, Sesotho, Setswana, Tshivenda and Xitsonga.
R4A e ikemišeditše go kopanya mafelo a mmalwa a tsebo ya tša leratadima a kgale le a maswa, gomme go tšweletšwe tshedimošo ye bohlokwa go tša temo gore balemi ba e hwetše ka theko ye kaone. Lefelo le tlo tšweletša gape le mehuta ye mengwe ya ditirelo tša lefapa la tša leratadima la SADC. R4A gape e ikemišeditše go kgatha tema e kgolo ya go maatlafatša balemi gore ba kaonafatše bontšhi le bokaone bja ditšweletšwa tša bona ka go ba tlišetša ponelo pele ya tša boso ga mmogo le dikeletšo mabapi le tša tšweletšo ya tša temong.
Ngwageng wa 2017, sehlopha sa ARC-ISCW se ile sa etela balemi potlana le balemiši diprobentsheng tše tshela, tšona ke Eastern Cape, Gauteng, KwaZulu-Natal, Limpopo, Mpumalanga le North West, go lekola mekgwa le dinyakwa tša balemi le tšhomišo ya dilla thekeng ge go tšewa dipheto tša temo ka mašemong. Balemi ba be ba thabetše go kwa gore go tlo ba le tshedimošo ya tša boso ya dinageng tša bona, gomme ba ile ba kgopela gore go tsenywe le tše dingwe tša kgodišo ya diruiwa. Go na le tlhokego ye ntšhi ya gore balemi potlana le balemiši ba phele ka go rutwa le go šomiša tshedimošo ya tša leratadima le boso.
Ka fao, app ya founi e tšweleditšwe gore e thuše balemi gore ba kgone go tseba nako ye botse ya go bjala mafela. E šomiša palo kamoka ya pula ya go ba gona matšatšing a 10 a go feta ga mmogo le palo kakaretšo ya ponelo pele ya pula ya matšatši a 10 a sa tlago. Tshedimošo ya go bjala e ka hwetšagala sella thekeng sa gago goba go ingwadiša go tirelo ya USSD go ya ka lefelo la gago la bodulo. App ya sellathekeng e ka šomišwa ke balemiši go thuša go ngwadiša balemi le go ba thuša gore le bona ba kgone go lema ka maleba go ya le ka mokgwa wo ponelopele ya boso mo sehleng e le go ka gona. Go na le App ye nngwe ye re ka kgonago go tseba gore re ka fothela bjang mašemong. E re bontšha gore re ka swanelwa ke go fothela dibolaya dikokwanyana tšatši ka tšatši, dikeletšo di bonagatšwa ga raro ka letšatši, matšatši a 3 mo bekeng.
Ka go šomišana mmogo le bo ramahlale ba go tšwa “HydroNet” go na le lefelo la go tšweletša tsebo ya tša leratadima le tshedimošo ye nngwe ye e ka šomišwago maphelong a mangwe a bohlokwa. Di tšhomišo tše le mafelo a mangwe di gona ka mokgwa wa “web-based” gomme o ka kgona go fetolelwa gore o šomišwe go ya le ka tsela ye motho a ratago ka gona go ya le ka “webpage” ya gagwe.
Projeke ye e laolwa ke Moprofesara Sue Walker wa go tšwa ARC-ISCW le sehlopha sa R4A, go akaretswa le bo matwetwe ba go tšwa Agricultural Research Council (ARC), South African Weather Services (SAWS), HydroLogic le mafelo a mangwe a pribete go tšwa Netherlands, gape e thekgilwe ka mašeleng ke Netherlands Space Office ga mmogo le Geodata for Agriculture and Water (G4AW).
Tšhomišo ya mehuta ye ya di Apps go tšweletša tsebo le tshedimošo ye bonolo ya go thuša balemi le balemiši e tlo kgona go thuša gore go be le kgolo ya ditšweletšwa le kgetho ya maleba ya go šomiša dilo tša go swana le dipeu, meetse, le dibolaya dikokwanyana temong.


text:
41Ka ge Kriste a hlokofaditšwe mmeleng, le lena le itiišeng ka kgopolo ya go swana le ya Kriste, ya go re: Yo a hlokofatšwago mmeleng ga a sa laolwa ke sebe. 2Ka gona, matšatši a a sa mo šaletšego mo lefaseng a se sa a phela ka go laolwa ke ditumo tša batho, eupša a a phele ka go laolwa ke thato ya Modimo. 3Gobane bophelo bja lena bja pele le bo phetše go lekane, ge le be le dira tše di ratwago ke baditšhaba le laolwa ke bofebe, le ditumo tše mpe, le botagwa, le bohlola, le go ithabiša ka dino, le go khunamela medingwana, e lego taba ye e ganegago. 4Bjale baditšhaba ba a tlabega ge le se sa phonkgela nabo bohloleng bjoo bja bona, gomme ba a le nyefola. 5Eupša ba tla swanela go ikarabela go Modimo yo a šetšego a itokišeditše go ahlola ba ba phelago le ba ba hwilego. 6Ke ka lebaka leo le ba ba hwilego ba ilego ba yo begelwa Taba ye Botse ya Modimo, bona bale bophelong bja bona bja nama ba bego ba šetše ba sekišitšwe bjalo ka mang le mang; ba ile ba e begelwa gore bophelong bja bona bja semoya ba tle ba phele bjalo ka Modimo.
7Mafelelo a dilo ka moka a kgauswi. Ka gona le se tšeatšeege, le dule le phafogile, gore le kgone go rapela. 8
Go feta tšohle, le rataneng ka lerato le borutho, gobane lerato le bipa dibe tše dintši. 9Le amogelaneng ka magaeng a lena le sa ngongorege. 10Modimo o le file dimpho tše di fapanago, gomme mongwe le mongwe wa lena e swanetše go ba mohlokomedi wa mmakgonthe wa mpho ye a e filwego, mme a e šomišetše go hola bohle. 11Yo a filwego mpho ya go bolela, a bolele dithuto tša Modimo; yo a filwego mpho ya go direla badumedikayena, a ba direle ka maatla ao a a filwego ke Modimo, gore dilong ka moka Modimo a tumišwe ka Jesu Kriste, yo letago le maatla e lego tša gagwe go ya go ile. Amene.
12Barategi, le se ke la makatšwa ke moleko wo bohloko woo le hlokofatšwago ka wona boka ge le hlagetšwe ke se le sego la se tlwaela. 13Le ka upše le thabele ge le hlokofatšwa le Kriste, gore le tle le hlabe mekgolokwane mohla letago la gagwe le utollwa. 14Le ba lehlogonolo ge le rogwa ka lebaka la ge le le balatedi ba Kriste; seo se šupa gore Moya wa letago, e lego wona Moya wa Modimo, o dutše mo go lena. 15Ge eba yo mongwe wa lena a ka hlokofatšwa, a e se be ka gobane e le mmolai goba lehodu goba sekebeka goba mpheane. 16Fela ge a ka hlokofatšwa ka gobane e le Mokriste, a se ke a lewa ke dihlong, eupša a tumiše Modimo ka gobane a bitšwa ka leina leo.
17Lebaka la gore kahlolo e thome le fihlile, gomme ba go ahlolwa pele e tla ba rena setšhaba sa Modimo. Bjale ge eba kahlolo ye e tlilo thoma ka rena, e yo feleletša bjang ka bao ba sa kgolwego Taba ye Botse ye ya go tšwa go Modimo? 18
Gobane le Mangwalo a Makgethwa a re:
“Ge ešita le moloki a phologa ka bothata,
mokgopo le modiradibe bona ba tla ikela kae?”19Ka gona, ba ba hlokofatšwago ka gobane e le thato ya Modimo, a ba ikgafele ka mediro ya bona ye mebotse go Mohlodi wa bona yo a botegago.


text:
101Tše ke diema tša Solomone;
Ngwana yo bohlale o thabiša tatagwe,
wa setlatla yena o nyamiša mmagwe.
2Lehumo la bohwirihwiri ga le hole motho ka selo,
go loka gona go mo hlakodiša lehung.
3Moloki Morena ga a mmolaiše tlala,
bakgopo bona o ba tima tše ba di nyakago.
4Bobodu bo diitša motho,
kganthe go katana go a mo humiša.
5Yo a bunago ka nako ya gona ke yo bohlale,
raboroko wa ge go bunwa yena ke mahlabišadihlong.
6Modimo o šegofatša moloki.
Molomo wa yo kgopo o khupile bošoro.
7Moloki o šala a gopolwa ka tebogo;
yo kgopo yena sa gagwe ke go lebalwa.
8Motho yo bohlale o dumela go laiwa,
lešilo la go ratharatha lona le a itahla.
9Yo a phelago ka botshephegi ga a boife selo,
kganthe sehwirihwiri sona se tla senoga.
10Yo a gegeago batho ka leihlo o a ba nyamiša,
yo a kgalago batho a sa šie o tliša poelano.10:10 Phetolelo ye nngwe ya kgale e re “yo a kgalago ... poelano” Seheberu se boeletša temana 8b.
11Polelo tša moloki di tsošološa motho,
molomo wa yo kgopo wona o khupile bošoro.
12
1 Pet. 4:8
Lehloyo le hlola mpherefere,
eupša lerato le pipa melato ka moka.
13Motho yo bohlale o bolela tše di kwagalago,
eupša wa go itlhokiša tlhaologanyo o lebanwe ke thupa.
14Ba bohlale ba ipolokela tsebo,
polelo tša lešilo tšona di hlola mathata ka pela.
15Lehumo la mohumi ke boširelo bja gagwe boka motse wo o ageleditšwego ka morako,
bodiidi bja modiidi bjona ke tahlego ya gagwe.
16Moputso wa moloki ke bophelo,
poelo ya yo kgopo yona ke kotlo.
17Yo a theetšago ge a kgalwa o tla phela,
eupša yo a hlokomologago kgalemo o tla timela.
18Yo a utago lehloyo la gagwe ke moradia,
wa lesebo yena ke setlatla.
19Go bolela kudu go ka diriša motho sebe,
yo a balago mantšu a gagwe ke yena yo bohlale.
20Polelo tša moloki ke silibera ye e hlwekišitšwego,
dikgopolo tša yo kgopo ga di hole go ya kae.
21Polelo tša moloki di hola ba bantši,
lešilo lona le bolawa ke go hloka tlhaologanyo.
22Ke tšhegofatšo ya Morena ye e tlišetšago motho mahumo;
go katana ga gagwe go ka se mo okeletše selo.
23Setlatla se kgahlwa ke go dira tše mpe,
wa tlhaologanyo yena o kgahlwa ke bohlale.
24Se yo kgopo a se tšhabago ke sona se mo welago,
baloki bona ba fiwa tše ba di nyakago.
25Ge ledimo le feta, le feta le yo kgopo,
moloki yena ga le mo dire selo.
26Sebodu se tena mothwadi wa sona
bjalo ka ge matšhidi a šiiša motho meno,
le muši o fahla motho ka mahlong.
27Yo a boifago Morena o okeletšwa matšatši,
yo kgopo yena o a a fokoletšwa.
28Se baloki ba se holofetšego ke lethabo,
se bakgopo ba se holofetšego sona ga se tšwelele.
29Morena o šireletša baloki,
bona bao ba phethago thato ya gagwe;
badiratšempe bona o a ba fediša.
30Baloki ba ka se tlošwe mo nageng,
bakgopo bona ba ka se dulele ruri.
31Moloki o bolela ka bohlale,
yo kgopo yena o tla ripša leleme.
32Moloki o tseba go bolela tše di kgahlišago,
yo kgopo yena o bolela tše mpe fela.


text:
Boikokobetso
Boikokobetso Kgale kgale ko morago o be o ena le lesogana leo lebe le bitswa ka leina bare ke Thabo. Thabo o be ana le bagwera ba babedi e lego Thato le Tshepo. Thato le Tshepo babe baetswa ka malapeng ao anago le sa bona mola Thabo aetswa lapeleng lago ihlokela. thabo o be a sena dieta tsa sekolo e fela o be apara tsego dileng gona gore a kgone go ya sekolong . Thato le Tshepo bona babe bana le dieta ba fela ba kwera thabo ge asena dieta. thabo e be ele ngwana wa maiswaro, ana le botho, e bile e le motho wago ikokobetsa. thabo gabedi e be ele lesogana la megwaga ye supa , a lekana le bagwera bagagwe. Thabo , e be ele mosimane wago setshabe mexomo ka gae ebile a sagane lego rumiwa. ka fao , gobe gona le mosadi yoo mongwe yo a bego a phela a bona thabo a lebile sekolong a sena dieta tsa sekolo a apara tsa goseye sekolong e fela thabo aeya ka tsona ka lebaka la go hloka gotswa lapeleng la gabo. mosadi yoo oile a hlakana le thabo , a re go yena a re " lesogana, ke kgopela onkishe ga geno" thabo oile a dira bjalo. mosadi yoo oile a hlakana le batswadi ba thabo, gomme a botsisa gore naa, thabo ke motho wa mohuta mang ka mekgwa. batswadi baile ba hlalosa bo botse ka mekgwa ya thabo , le go fetetsa ka go bolela gore thabo ke motho wago shoma ga botse le ko sekolong. mosadi yola o ile a tseya seeta se tee sa thabo, a napa a lebela gore o apara bokae e lege a gopotse o morekela dieta tsa goya sekolong gore a swane le bangwe. oile a roma thabo makga amantshi e le ge a mo lekola gore ke nnete ke ngwana wago ikokobetso naa?. oile a hwetsa e legore ka tsela yeo a hlaloswago ka gona thabo, ke ka mokgwa yoo a mmonago ka gona. e rile e le sunday bosego, mosadi yola a tswelela a swere dihlako tsa sekolo tsa go lekana thabo e lege a mo leboga boka mekgwa bagagwe le bona boikokobetse ka tsela yee ke rata gore ge o le motho o ikokobetsa o tla atlega mo bophelong.


text:
Go reng o ntlhomola pelo wena yo a rategago,
Go reng o nkgopotša mašiwana mola o bona ke re ke a itebatša,
Lebelela fela, re a nyenywa re filwe maina,
Re a gegewa re bitšwa mabitla,
Go lekhwi lefase ke nna le wena dikhutswana ,
Go boima le lerole le re meletše.
Ruri wena Modimo wa bo Engenase,
Re sentšeng go lekhwi lefase ?
E kaba re hwela ditiro tša batswadi?
Goba ke tšona ditiro tša Goliate?
Re sa le maseana, ge e le go soka phuti ka dipudi ke koša ya bonkgolo,
Hle se re otle ka tsela ye,
Re sa le digotlane re inyakela fela bophelo,
Hle mmoloki wa ka ,
Go reng o re kgaphela ka theko?


text:
291
2 Dikr. 36:10
Moprofeta Jeremia o ile a ngwalela mašaledi a bagolo ba setšhaba kua bothopša lengwalo a le Jerusalema; a le ngwalela le baprista, le baprofeta, le setšhaba ka moka se Nebukadnesare a bego a se thopile Jerusalema a se iša Babilonia. 2Lengwalo leo o le ngwadile ka morago ga ge Kgoši Joyakine, le mmagwe,29:2 “mmagwe” goba “mohumagadi wa gagwe” le bakgomana ba mošate, le baetapele ba Juda le ba Jerusalema, le bakgoni ba mediro ya diatla, le barulatshipi ba seno tloga Jerusalema. 3A le fa Elasa, morwa wa Shafane, le Gemaria, morwa wa Hilkia, bao Kgoši Tsedekia a bego a ba roma go Kgoši Nebukadnesare wa Babilonia. Lona le be le re:
4“Morena Ramaatlaohle, Modimo wa Israele, o botša bohle bao a ba lesitšego ba thopša Jerusalema ba išwa Babilonia o re: 5‘Le ikagele dintlo le itulele. Le leme dirapa le je dibjalo tša tšona. 6Le nyale, le be le bana. Le nyadiše bana ba lena gore le bona ba tle ba be le bana. Le ate, le se fokotšege. 7Le šomele go hola metse yeo ke le lesitšego le thopelwa go yona. Le e rapelele go nna, ka gobane ge e holega, le lena le tla holega. 8Nna, Morena Ramaatlaohle, Modimo wa Israele, ke le laya gore le se ke la forwa ke baprofeta le didupe ba ba lego gare ga lena. Ditoro tša bona le se ke la di ela hloko, 9gobane ba le porofetela maaka ka leina la ka. Ga se ba rongwa ke nna. Ke realo, nna, Morena.’
10
Jer. 25:11
Dan. 9:2
“Morena o re: ‘Mola mengwaga ye masome a a šupago ya Babilonia e fetile, ke tla le šetša, ka phetha se ke le holofeditšego sona ka le bušetša mo. 11Ke nna fela ke tsebago merero ye ke le reretšego yona, merero ya katlego, e sego ya tahlego, merero ya bokamoso bjo bo holofetšago. 12Ke mo e tlago re ge le nkgopela, le etla le nthapela, nna ka le theeletša. 13
E tla re ge le nnyaka, la nkhwetša, ge eba le nnyaka ka dipelo tša lena ka moka. 14Ee, ke re le tla nkhwetša, gomme ke tla le atla gape. Ke tla le kgoboketša ka le ntšha ditšhabeng tšohle le mafelong ohle moo ke le raketšego gona, ka le bušetša nageng ye ke le ntšhitšego go yona ge le thopša. Ke realo, nna, Morena.’
15“Le re Morena o le file baprofeta kua Babilonia. 16Mabapi le kgoši ye e bušago setšhaba seo Dafida a bego a se buša, le bohle ba ba dulago motseng wo, ke go re meloko ya bolena ye e ilego ya se išwe bothopša le lena, 17Morena Ramaatlaohle o re: ‘Ke tla ba tlišetša ntwa le tlala le leuba la bolwetši, gomme ke tla dira gore ba swane le mago ao a bodilego wa go se lewe. 18Ke tla ba hlomara ka tšhoša le ka tlala le ka leuba la bolwetši, gomme ditšhaba tšohle tša lefase di tla tšhoga. Ditšhaba tšohle tše ke tla bego ke ba raketše go tšona di tla rogaka ka leina la bona, tša tšhošwa tša ba tša gakgamatšwa ke tše di ba hlagetšego, tša ba kwera. 19Tšeo di tla ba hlagela ka ge ba se ba theeletša molaetša wo ke bego ke fela ke ba romela wona ka bahlanka ba ka, baprofeta. Ba ganne go ba theeletša. 20Bjale ge, lena mathopša ohle ke le tlošitšego Jerusalema ka le iša Babilonia, theeletšang se nna, Morena, ke se bolelago.’
21“Morena Ramaatlaohle, Modimo wa Israele, o bolela mabapi le Ahaba, morwa wa Kolaya, le Tsedekia, morwa wa Maasea, bao ba le porofetelago maaka ka leina la gagwe. O rile o tla ba gafela diatleng tša Kgoši Nebukadnesare wa Babilonia, gomme yena o tla ba bolaya le lebeletše. 22Batho bale ba go thopša Juda ba išwa Babilonia ge ba nyaka go rogaka motho ba tla re: ‘Morena a go dire se kgoši ya Babilonia a kilego a se dira Tsedekia le Ahaba: a ba beša ba phela.’ 23Ba dirile taba ya bohlola – ba otswa le basadi ba baagišani ba bona, ba ba ba bolela maaka ka leina la Morena ba se ba laelwa ke yena. Yena o tseba tše ba di dirilego, ebile ke hlatse. Ke realo, nna, Morena.”
24-25Morena Ramaatlaohle, Modimo wa Israele, o ile a mpha molaetša wa go ya go Shemaya wa Nehelamo, yo a bego a ngwaletše batho ka moka ba Jerusalema le moprista Sofonia, morwa wa Maasea, le baprista ba bangwe ka moka, ka leina la gagwe. Ka lengwalong leo Shemaya o be a ngwaletše Sofonia a re: 26“Morena o go dirile moprista legatong la Joyada gore Tempele ya Morena e be le mohlankedi. Segafi se se itirago moprofeta o se tleme maoto le molala dikoteng. 27Bjale o reng o se wa kgala Jeremia wa Anathote, yo a dikilego a le porofetela, 28ka ge a re rometše molaetša Babilonia wa gore re sa tlilo tšea nako ye telele re le mathopša, le gore re ikagele dintlo re itulele, re leme dirapa, re je dibjalo tša tšona?”
29Moprista Sofonia o ile a balela moprofeta Jeremia lengwalo leo. 30Ke moka Morena a botša Jeremia 31-32gore a romele molaetša wo go mathopša ohle: “Mabapi le Shemaya wa Nehelamo nna, Morena, ke re ke tla mo otla, yena le ditlogolo tša gagwe. Le ge a se a rongwa ke nna o le porofetetše, gomme a le dira gore le dumele maaka. Ga go le o tee wa leloko labo yo a tlago šala mo setšhabeng se. Tše dibotse tše ke tlago di direla setšhaba sa ka a ka se di bone, ka ge a boditše batho gore ba kgeloge go nna. Ke realo, nna, Morena.”


text:
Badimo ba batho bao ba bolelago San e be e le bona badudi ba pele ba mo Borwa bja Afrika, ka mafelo a difosili tše makgolo a mengwaga ya diketekete tše mmalwa. Mafelo a go tšwa mengwaga ye 10,000 ya ka morago ga mengwaga ye e fetilego ya Stone Age a na le le dilo tša go kgabiša le bohlatse bja mekgwa ya ditsela tša bophelo yeo e kgokagano histori ya San ya Makgalo a 20.
Ga gona bohlatse bja gore badimo ba ke MaSan, ka ge tlhalošo ya lentšu la batho bao ba bolelago leleme la “click” la sehlopha Makhoisane, gomme mafelo ga a bontšhe dipolelo.
Badimo ba MaSan ba be ba phela ka go kgoboketša dimela, ba tsoma diphoofolo le gomme ba beala tše nnyane molaba. Ka lebopong la lewatle, batho ba be ba tshepa dijo tša ka lewatleng (dihlapi, dihlapi tša lewatle le diphoofolo).
Ba be ba se na madulo a sa ruri tšwa, ba sepela naga go ya ka dinyakwa tša bona, mengwaga ye 2,000 ye mmalwa ye e fetilego, batho ba khoekhoe (badiši bao ba bego ba sepela le dinku le dikgomo) le tshipi ya balemi (bao ba bego ba na le diruiwa ebile ba lema, ka fao ba be ba hloka madulo a sa ruri) ba ile ba ya thokong ya borwa go Afrika Borwa.
Go tšwa go Khoekhoe, bao ba bego ba kopane le bona ka tlhago le ka polelo, Badimo ba MaSan ba nyakile bokgabo bja go bopa letsopa. Le ge e le gore ga ba amogela theknolotši ya go dira ditšhipi ya balemi ba mengwaga ya tshipi, dilo tša go kgabiša tša ditshipi ka morago ga mengwaga ya Borulatšhipi di bontšha gore go be go na le kamano magareng ga batsomi bja kgobaketšo le balemi.
Go bonagala gore batho ba tše dikonomi tša fapana ba be le gona, le ge e le gore, ka nako ya kgatelelo ya bokoloniale, dithulano di ile tša ngwalwa (mohlala, mo Drakensberg, moo batho ba MaSan ba ilego ba ba ditsebi tša go utswa dikgomo le dipere go tšwa go balemi bja ba batsho le bakoloni).
Phelelo ya MaSan a Borwa bjalo ka ditšo tša go fapana le sehlopha sa ekonomi e ka lebaka la mengwaga ya feta, le khuetšo ya bokoloniale go tšwa go ngwagakgolo wa bo-17 go feta: Batho ba go bolela San ba ile ba thopšwa, gomme ka dinako tše dingwe ba ile ba bolowa.
Ba bangwe ba bantši ba ile ba ba bašomi mo tikologong ya mafelo a bokoloniale le dipolasa, yeo e feleleditšego ka tshenyo ya boitsebišo bja setšo sa Borwa bja MaSan ka mathomong a ngwagakgolo wo.
Gantši ba nyenyefatšwa, le lehono, MaSan ba tšere maano a mantši a ekonomi, go phela ka setšo le ka sepolotiki. Go fa mohlala, gabjale ba kgona go phela ka go rua diruiwa (go swana le dipudi, ditonki le dikgomo) di amogetše dintlha tša pastoralist (go diša) mokgwa wa go phela. Phegelelo ya MaSan ba kolota lehumo la setšo la bona, yeo e ba thušitše go sega seripa go Kalahari, ka pula ya bona ye kgola ya themperetšha.
Translated by Lebogang Sewela


text:
221Ka morago ga moo go ile gwa tšea mengwaga ye mebedi Israele le Siria di sa lwe, 2eupša ngwageng wa boraro Kgoši Joshafate wa Juda a etela Kgoši Ahaba wa Israele.
3Ahaba a botšiša bahlankedi ba gagwe a re: “Ke ka lebaka lang re se ra ka ra itapiša ka go lokolla motse wa Ramote kua Gileade diatleng tša kgoši ya Siria? Ke wa rena!” 4Gomme a botšiša Joshafate a re: “Na o ka se ye le nna go hlasela Ramote?”
Joshafate a mo fetola a re: “Go lokile, re tla ya bohle, le bahlabani ba ka ba maoto le ba go namela dipere le bona ba ba itokišeditše ntwa bjalo ka ba gago. 5Eupša a re nyakišiše keletšo ya Morena pele.”
6Ka gona Ahaba a bitša baprofeta; bona e be e ka ba ba makgolo a mane, gomme a ba botšiša a re: “Na nka ya ka hlasela motse wa Ramote, goba ke lese?” Ba mo fetola ba re: “O hlasele. Morena o tla o gafela diatleng tša gago.”
7Joshafate a mmotšiša a re: “Na ga go na moprofeta yo mongwe yoo ka yena re ka kwago se Morena a se bolelago?”
8Ahaba a mo fetola a re: “Go sa na le moprofeta yo mongwe, Mika, morwa wa Jimla. Eupša yena ke mo hloile, ka gobane ga a ke a mporofetela se sebotse; ka mehla o mporofetela se sebe.”
Joshafate a mo fetola a re: “O se ke wa bolela ka mokgwa woo!”
9Ke moo Ahaba a biditšego mohlankedi yo mongwe wa mošate gomme a mo laela gore a yo tšea Mika ka pela.
10Magoši a mabedi ao a be a apere diaparo tša ona tša bogoši mme a dutše ditulong tša bogoši kua seboeng ka ntlenyana ga kgoro ya Samaria, gomme baprofeta ka moka ba porofeta moo pele ga bona. 11Yo mongwe wa bona, Tsedekia, morwa wa Kenaana, a dira manaka a tshipi gomme a re go Ahaba: “Morena o re: ‘Ka manaka a o tla hlaba Basiria wa ba fenyetša sa ruri.’ ” 12Baprofeta ba bangwe ka moka ba realo, ba re: “Hlasela motse wa Ramote gomme o tla fenya. Morena o tla o gafela diatleng tša gago.”
13Go sa le bjalo mohlankedi yo a bego a ile go tšea Mika a re go yena: “Baprofeta ba bangwe ka moka ba porofetile gore kgoši o tla atlega, gomme go tla ba kaone ge le wena o ka realo.”
14Eupša Mika a mo fetola a re: “Ke ena ka Morena yo a phelago gore ke tla bolela se yena Morena a mpotšago sona!”
15Ge a fihla go Kgoši Ahaba, kgoši a mmotšiša a re: “Mika, a nna le Kgoši Joshafate re ka ya ra hlasela motse wa Ramote, goba re lese?”
Mika a mo fetola a re: “Hlaselang, gomme le tla fenya! Morena o tla o gafela diatleng tša gago, kgoši.”
16Eupša Ahaba a re: “Ke go botše gakae gore ge o bolela le nna ka leina la Morena o bolele therešo?”
17
Mat. 9:36
Mar. 6:34
Mika a mo fetola a re: “Ke bona madira a Israele a šwalalane mebotong bjalo ka dinku tše di se nago modiši. Gomme Morena o rile: ‘Banna ba ga ba ne moetapele; a ba ikele gae ka khutšo.’ ”
18Ahaba a re go Joshafate: “A ga se ka go botša gore ga a ke a mporofetela se sebotse? Ka mehla o mpotša se sebe!”
19
Jes. 6:1
Mika a tšwela pele a re: “Bjale theetša se Morena a se bolelago! Ke bone Morena a dutše setulong sa gagwe sa bogoši legodimong, barongwa ba gagwe ka moka ba eme ka mathoko. 20Morena a ba botšiša a re: ‘Ke mang yo a tlago goketša Ahaba gore a ye a bolawe kua Ramote?’ Barongwa ba bangwe ba bolela se, ba bangwe ba bolela sela. 21Mafelelong gwa tšwelela moya wa ema pele ga Morena wa re: ‘Nna ke tla mo goketša.’ Morena a o botšiša a re: ‘Bjang?’ 22Moya wa mo fetola wa re: ‘Ke tla ya ka dira gore baprofeta ka moka ba Ahaba ba bolele maaka.’ Morena a re: ‘Sepela o yo mo goketša. O tla atlega.’ ”
23Gomme Mika a feleletša ka go re: “Seo ke se se diregilego. Morena o dirile gore baprofeta ba ba gago ba go botše maaka. Eupša yena o go reretše kotsi.”
24Ke moo moprofeta Tsedekia a batametšego Mika, a mo itia sefahlego ka ntahle, a mmotšiša a re: “Ke go tloga neng moya wa Morena o ntlogetše mme o bolela le wena?”
25Mika a mo fetola a re: “Seo o tla se tseba ge o tsena ka phapošing ya moseo o yo utama.”
26Ke gona Kgoši Ahaba a laetšego yo mongwe wa bahlankedi ba gagwe a re: “Swara Mika o mo iše go Amone, ramotse, le go Joase, morwa wa ka. 27O ba botše gore ba mo lahlele kgolegong, ba mo fe dijo tše nnyane le meetse a mannyane go fihlela ke boa ke bolokegile.”
28Mika a hlaboša lentšu a re: “Ruri, ge o ka boa o bolokegile, gona Morena o tla be a se a bolela ka nna!” A feleletša ka go re: “Yo mongwe le yo mongwe a sware se ke se boletšego!”
29Kgoši Ahaba wa Israele le Kgoši Joshafate wa Juda ba ya go hlasela motse wa Ramote kua Gileade. 30Ahaba a re go Joshafate: “Ge re tsena ntweng ke tla ikgakantšha, eupša wena o apare diaparo tša gago tša bogoši.” Ka gona kgoši ya Israele ya tsena ntweng e ikgakantšhitše.
31Kgoši ya Siria e be e laetše balaodi ba yona ba masome a mararo le ba babedi ba dikoloi tša ntwa gore ba se ke ba hlasela motho ge e se kgoši ya Israele. 32Ka gona ge ba bona Kgoši Joshafate ka moka ba gopola gore ke yena kgoši ya Israele, gomme ba phamoga go yo mo hlasela. Eupša ge a goa, 33ba lemoga gore ga se kgoši ya Israele, gomme ba se hlwe ba mo hlomara. 34Mohlabani yo mongwe wa Mosiria, ka go se tsebe gore motho yo a mo lebantšego ke mang, a thunya motsi mme wa hlaba Kgoši Ahaba mahlakanong a seaparo sa gagwe sa boitshireletšo. Kgoši a goeletša mootledi wa koloi ya gagwe ya ntwa a re: “Ke gobetše! Retologa o nntšhe ntweng!”
35Ntwa e be e le ye šoro mo e lego gore Kgoši Ahaba o ile a hlwa a emišitšwe ka koloing ya gagwe ya ntwa a lebane le Basiria. Madi a a tšwago nthong ya gagwe a elela ka koloing, gomme mantšiboa a hwa. 36Ge letšatši le nyaka go dikela, madira a Baisraele a hlabelwa mokgoši wa go re: “A monna yo mongwe le yo mongwe a boele nageng ya gabo, motseng wa gabo!”
37Kgoši Ahaba a hwa ka mokgwa woo. Setopo sa gagwe sa išwa Samaria mme sa bolokwa moo. 38Koloi ya gagwe ya ntwa ya hlatswetšwa mogobeng wa Samaria, moo digwebakathobalo di bego di hlapa gona, gomme dimpša tša latswa madi a gagwe, ka moo Morena a bego a boletše.
39Tše dingwe tše Kgoši Ahaba a di dirilego, gotee le ditaba tša ngwako wa gagwe wo o bego o kgabišitšwe ka nakatlou, le metse ka moka ye a e agilego, di ngwadilwe mo go Ditaba tša magoši a Israele. 40Ka morago ga lehu la gagwe Ahasia, morwa wa gagwe, a mo hlatlama bogošing.
41Ngwageng wa bone wa pušo ya Kgoši Ahaba wa Israele, Joshafate, morwa wa Asa, e ile ya ba kgoši ya Juda 42a na le mengwaga ye masome a mararo a metšo ye e fetšago seatla, gomme a buša a le Jerusalema mengwaga ye masome a mabedi a metšo ye mehlano. Mmagwe e be e le Asuba, morwedi wa Shilehi. 43Go no swana gabotse le Asa, tatagwe, o ile a dira tše di kgahlago Morena; 44eupša dintotoma tšeo go tšona go bego go khunamelwa medimo ya diswantšho o ile a se ke a di phušola, gomme batho ba no fela ba dira dihlabelo le go tšhuma seorelo moo. 45Joshafate a kwana le kgoši ya Israele gore ba se ke ba tsogelana maatla.
46Tše dingwe tše Joshafate a di dirilego, le ditiro tša bogale bja gagwe, le dintwa tša gagwe di ngwadilwe mo go Ditaba tša magoši a Juda. 47O ile a raka digwebakathobalo ka moka tša banna le tša basadi nageng ya Juda mafelong a tirelo a medimo ya diswantšho tše di bego di sa šetše go tloga matšatšing a Asa, tatagwe.
48Naga ya Edomo e be e se na le kgoši; e be e bušwa ke mmušiši yo a bego a beilwe ke kgoši ya Juda.
49Kgoši Joshafate o ile a dira maselawatle a magolo a go tshelela nageng ya Ofire go yo tšea gauta, eupša a thokgega kua Etsione-Gebere mme a se ke a tshela lewatle. 50Kgoši Ahasia wa Israele a ithaopa go mo thuša a re: “A ka moso banna ba ka ba sepele le ba gago ka maselawatle.” Fela Joshafate a gana.
51Joshafate a ithobalela le botatagwe, gomme a bolokwa mabitleng a bona motseng wa Dafida, gomme Joramo, morwa wa gagwe, a mo hlatlama bogošing.
52Ngwageng wa lesome le metšo ye e šupago wa pušo ya Kgoši Joshafate wa Juda, Ahasia, morwa wa Ahaba, e ile ya ba kgoši ya Israele, gomme a buša a le Samaria mengwaga ye mebedi. 53A dira dibe pele ga Morena go swana le Ahaba, tatagwe, le Isebele, mmagwe, le Kgoši Jerobeamo, yo a dirišitšego batho ba Israele dibe. 54O be a khunamela Baale a mo hlankela, gomme a befediša Morena Modimo wa Israele, go no swana le tatagwe.


text:
Ke sefela sa ge go iwa Tempeleng Jerusalema go rapela. Ke sa Dafida.
1241Ge nkabe Morena a se eme le rena – a Baisraele ba realo, ba re:
2“Ge nkabe Morena a se eme le rena mola manaba a be a re hlasela,
3nkabe ba re kwameditše re phela,
ge ba be ba re tukela bogale;
4nkabe morwalela o re gogotše,
nkabe lefula le re pipeditše;
5ee, meetse a sephalo nkabe a re pipeditše.”
6A re tumišeng Morena,
yo a sa kago a ba lesa ba re rwaetša.
7Re phonyokgile boka nonyana seropong sa mothei;
seropo sa re go robega, ra phonyokga.
8Thušo ya rena e tšwa go Morena,
yena Mohlodi wa legodimo le lefase.


text:
Moorish Idols
Modingwana wa Bamoori
Leina la Lapa la Tlwaelo
Modingwana wa Bamoori
Leina le Lengwe la Yona
Legare la bjang la korone
Leina la tša Thutamahlale
Zanclidae
Bogolo
Go fihla disentimetara tše 25, palogare ya disentimetara tše 20.
Boitšhupo
Yeo e pitletšwego, ka mmele wa sebopego sa nkgokolo. Maphegwana a hlapi a ma nnyane le mokokotlo o teletšana wa go atološwa ka hlale ya go ota ya go ba seswano sa sebepu ya go bitšwa philomantis atološwa. Sefena se se telele, sa go swana le segwere ka molomo le meno a go swna le maledu. Sebopego sa go swana le lenaka le nnyane mo mahlong. Methalo ya go fapana ye tšhweu, boso le boserolane.
Tshedimošo ya Kakaretšo
Lapa la Zanclidae le bopša ke 1 ya leloko le 1 ya mohuta wa diphedi. Ka dinako tše dingwe e ka gakantšhwa le Coachman ye e lego ka sehlopheng sa dihlapi. E hwetšwa kgauswi le mekekemo ya koral. Lephegwana la hlapi la ka morago la go swana le legare la bjang le ba kopana ge le gola ka mengwaga. E fetola mmala go ya go wa go galoga bošego ge di ikhutša. Ka tlwaelo a bonwa ba bonnoši goba ka godimo ga mokekema. Di goela bophelo ka moka. Di ntšhetša mae ka ntle lewatleng la go bulega.
Phepo
Di ja dipontšhe, ditunicates le diphoofolo tša go hloka mekokotlo tša ka fase ga meetse.
Phatlalatšo
E direga ka dithempheretšheng ka moka le mawatleng a borutho a lefase.


text:
Nako ya Maswao a Bosetšhaba
Maafrika Borwa a mehleng a ile a amega le direrišano tša setšhaba go dira le go feleletša ditlhamo tša rena tša difoka tša setšhaba.
1993
Magareng ga -1993 - Dipoledišano tša phetogo go tšwa go kgethologanyo go temokrasi e be e le tseleng Bogare bja Kgwebišano ya Lefase, Kempton Park.
7 Setemere 1993 – Lekgotla la Direrišana tša mekgatlo le kgetha difoka tša setšhaba
Mafelelo a 1993 Molaotheo wa Afrika Borwa o ile wa amogelwa
1994
20 Aporele 1994 - Folaga ye mpsha Setšhaba e ile ya amogelwa
27 Moranang 1994 - karolo ya mathomo ya dikgetho tša temokrasi tša Afrika Borwa
1996
10 Disemere 1996 - Molaotheo wo mofsa o ile wa saennwa go molao mo Sharpeville
1997
10 Oktoboro 1997 – Koša ye mpsha ya setšhaba e ile ya amogelwa
2000
27 Aprele 2000 - Coat of Arms e mpsha e tšerwe
Translated by Lebogang Sewela


text:
CompetitionActions
- ${title}
Competition
1LIFE e fetola maphelo
Tsenela phadishano ya 1Life funeral cover
1Life e theilwe godimo ga nepo e tee eupša e bohlokwa – Go Fetola Maphelo. Ba dumela go bula dikgoba tša bophelo bjo bokaone go diklaente le baratiwa ba bona ka go ba abela dithulaganyo le ditirelo tša ditšhelete tše di betletšwego bona thwii, tše bonolo, tše ba ka di kgonago tše di ba nolofaleletšago bophelo.
Ka Life Cover ya go fihla go R10 million, ditshwanelo/dikholego tša tlaleletšo tša Funeral Cover tša boleng bja R16 000, le dikleime tše fetišitšwego le go lefiwa ka metsotso e 3 o ka netefatša gore wena le balapa la gago le na le tšhireletšo ya mašeleng ye le e hlokago, ge bophelo bo ka le fetogela le sa letela.
1Life e aba tšhireletšo ye o ka e kgonago ya Bophelo, Malwetši a sa Folego, Bogolofadi le Poloko ‘mme gare ga bophelo bjo bo re išang fase le godimo bja ‘tšatsi ka ‘tšatši, 1Life e nepile go kgotsofatša dinyakwa tša gago le go go nolofaletša dilo.
SMSa ‘Life’ go 38931 ‘mme 1Life ba tla go letšetša go go abela tšhireletšo/pholisi ye e rulaganyeditšwego wena thwii. O sa letile eng – e leke, o be le khutšo moyeng lehono. Go tsenela phadišano etela https://1life-sabc.co.za/thobela/
Tsena go www.1life.co.za go hwetša tshedimošo ka botlalo le KHOTHEIŠENE go 1Life Funeral.
1Life ke moabi wa semolao wa diinšorense le DITIRELO TŠA DITŠHELETE. Mabaka le Dipeelo di online.
ADVERTISEMENT


text:
Mmino le go bina di bapala karolo ye bohlokwa go bophelo ba Venda, ba di diragatša manyalong le dipolokong, ditirelong le dikomeng, fao go nwang bjala le meletlong. Go bina go bohlokwa gape dikerekeng tšeo di nago le batho ba Mavenda a mantši. Diopedi tše dingwe di raloka mmino wa go tuma le wa setšo, eupša gantši mehuta ya setšo e na le go tsenywa ka gare ga ditlhamo tša sebjalebjale.
Diletšo, mmino, mmino le go bina tšweletša maemo le maatla, gomme di na le bohlokwa bja sedumedi. Diletšo tše ntši tšeo di timiletšego gongwe mo Afrika di sa šomišwa: mbila (xylophone), mbira (piano ya monwana wa mogogorupa), thsikona (reed flutes), didirišwa tša stringed, mirumba (meropa ye meraro), ngoma (meropa ya pasa) le thungwa (meropa ya goswana le ngoma, eupša ye mennyane).
Dikgoši di sa ntše di na le) dihlopa tša tshikona tšeo bokgoni ba tšona, bo be bo bontšha maatla le seriti le, ka fao, le batho ba bona. Meropa ya ngoma, ke sefoka se segolo sa bokgoši, mo nakong ye e fetilego e be e ralokwa fela ka kgorong ya tsheko. Bana ba bannyane ba hlohleletšwa go ekiša dikoša le mebino ya batho ba bagolo. Ge ba gola, ba opela dikoša tša bana (nyimbo dza vhana): nyimbo, jingles tše bonolo tšeo di opelagwa mosegare le ngano, mo bošegong, kudu ka nako ya puno (mavhuya-haya). Ngano ke di kanegelo ya dikoša, gantši di diragatšwa ke batho ba bagolo le bana ba bong ka moka.
Dzhombo, yeo e pharologantšhago ke taetšo le tiro ye erotic, e diragala mašego mo mavhuya-haya. Basetsana le bašemane ba lebelana gomme, ba felegetšwa ke go opa diatla gomme ka morago e be ba bina ka gare methalo. Mobini o kgoma motho wa bong bja bolatodi, go bontšha kgatlhego. Dikoša di na le morethetho wa molodile ebile di boima go feta nyimbo le ngano.
Dibino tše di dirwago ke batho ba baswa pele ga lenyalo ke tshikanganga le tshigombela. Ke karolo ye bohlokwa ya bophelo, eupša bohlatse bo šišinya gore ga se tša kgale. Tshikanganga ke mobino bjo lebelo fao bašemane ba ralokago reed-flutes gomme basetsana ba ba felegetša ka thungwa le meropa ya mirumba.
Di dirwela monate, eupša tumelelo e swanetše go hwetšwa go tšwa go moetapele goba kgoši. Tshigombela ya basetsana, e diragala pele ga puno. E felegetša ke thungwa e tee le meropa ye mebedi ya mirumba, mosetasana o thoma koša e be ba bangwe ba latela; Ba bina ka sediko mo meropeng, segalo aa koša se a namelela.
Mobino wa malombo ke kgato ya bobedi wa kalafo ya motho (ka tlwaelo basadi) bao ba nago moya wa go se be le bodulo madulo (tshilombo). Ge mosadi a ka lwala gomme e be ngaka a laetša go ba gona ga tshilombo, kalafo ye kgethegilego e a nyakega. Ka kgato ya mathomo, setsebi (maine a tshele) o robatša mosadi, go hlola gore a phuhlame, e be a mo alafa ka dihlare ka morago e be a kgopela moya gore o e taetše. E be moya o tsebišwa go mmele wa mosadi (bogare), sebakeng sa go ntšhwa.
Ka legato la bobedi, ba magareng ba kopanywa le setšhaba sa mobini wa malombo sa balwetši bao ba alafaditšwego ka pele. Go bina go diregala ka khoro (kgorong) ya kgoši, yo a efago setšhaba didirišwa tša gagwe tše dingwe. Moya gantši ke banna gomme basadi, bao ba nago moya wo, ba itshwara go swana le banna, ba apara go swana le banna (jase, thai, le kefa) e be ba swana didirišwa tša banna (imitation assegais goba dilepe tše nnyane). Se se feleleditše ka tumelo ya gore tshepedišo ya malombo ke mokgatlo wo rulagantšwego wo lwantšhago bogolo bja banna.
Translated by Lebogang Sewela


text:
11Adamo e bile tatagoSete, Sete ya ba tatagoEnose, Enose ya ba tatagoKenane, 2Kenane ya ba tatagoMahalalele, Mahalalele ya ba tatagoJerede. 3Jerede e bile tatagoEnoko, yo e bilego tatagoMetushelage; Metushelage ya ba tatagoLamege, 4yo e bilego tatagoNoa. Barwa ba Noa e bile Seme, Hamo le Jafeta.
5Barwa ba Jafeta šeba: Gomere, Magogo, Madai, Jabane, Tubale, Mesheke le Tirase. 6Ditlogolo tša Gomere e bile Ashkenase le Rifate le Togarma. 7Ditlogolo tša Jabane e bile Elisha le Tarshishe le batho ba Saeprose le ba Rodose.
8Barwa ba Hamo šeba: Kushe, Egepeta, Libia le Kanana. 9Ditlogolo tša Kushe e bile Seba, Habila, Sabta, Rama le Sabteka. Ditlogolo tša Rama e bile Sheba le Dedane. 10Kushe o ile a ba le morwa yo leina la gagwe e ilego ya ba Nimrode; yena ya ba mogale wa mathomo lefaseng. 11Ditlogolo tša Egepeta e bile batho ba Lidia, ba Anamo, ba Lehaba, ba Naftuage, 12ba Patruse, ba Kasluage, le ba Kreta bao go bona go tšwilego Bafilista. 13Barwa ba Kanana šeba: Sidone, wa mathomo, le Hete; 14ya ba ya ba rakgolokhukhu wa Bajebuse, Baamore, Bagirgashe, 15Bahibe, Baaraki, Basine, 16Baarbade, Batsemare le Bahamate.
17Barwa ba Seme šeba: Elamo, Ashure, Arpakshade, Lude, Aramo, Utse, Hule, Getere le Mashe. 18Arpakshade e bile tatagoShelage, yo e bilego tatagoEbere. 19Ebere o bile le barwa ba babedi; yo mongwe o ile a bitšwa Pelege,1:19 “Pelege” Leina le le kwagala bjalo ka Seheberu ge se re “aroganya”. ka gobane mehleng ya gagwe batho ba lefase ba be ba arogane, mme yo mongwe yena a bitšwa Jokotane. 20Ditlogolo tša Jokotane e bile Almodade, Shelefo, Hatsarmabete, Jerage, 21Hadoramo, Usale, Dikla, 22Obale, Abimaele, Sheba, 23Ofire, Habila le Jobabe.
24Tatelano ya ba lešika go tloga ka Seme go fihla ka Abramo e ka tsela ye: Seme, Arpakshade, Shelage, 25Ebere, Pelege, Regu, 26Seruge, Nahoro, Terage 27le Abramo, yo a tsebjago le ka la Abrahama.
28Barwa ba Abrahama e be e le Isaka le Ishmaele. 29Šea maina a barwa ba Ishmaele ka go latelana ga bona: Wa mathomo e be e le Nebayote, gwa latela Kedara, Adbeele, Mibisamo, 30Mishma, Duma, Masa, Hadade, Tema, 31Jeture, Nafishe le Kedema.
32Abrahama o be a na le motlabo yo leina la gagwe e bego e le Ketura. Yena o ile a mmelegela barwa ba ba latelago: Simrane, Jokoshane, Medane, Midiane, Jishbake le Shuage. Barwa ba Jokoshane e be e le Sheba le Dedane, 33gomme ba Midiane e le Efa, Efere, Enoko, Abida le Eldaa.
34Abrahama e bile tatagoIsaka, gomme barwa ba Isaka ya ba Esau le Jakobo. 35Barwa ba Esau e be e le Elifase, Reuele, Jeushe, Jalamo le Korage. 36Barwa ba Elifase e be e le Temane, Omare, Tsefo, Gatamo, Kenase, Timna le Amaleke. 37Gomme barwa ba Reuele ya ba Nahate, Serage, Shama le Misa.
38Barwa ba Seire e be e le Lotane, Shobale, Tsibone, Ana, Dishone, Etsere le Dishane.
39Barwa ba Lotane e be e le Hori le Hemamo. Lotane o be a na le kgaetšedi yo leina la gagwe e bego e le Timna.
40Barwa ba Shobale e be e le Albane, Manahate, Ebale, Shefi le Onamo.
Barwa ba Tsibone e be e le Aya le Ana. 41Morwa wa Ana ya ba Dishone, mme Dishone yena ya ba tatagoHemdane, Eshbane, Jitrane le Kerane.
42Barwa ba Etsere e be e le Bilhane, Saabane le Jakane.
Barwa ba Dishane e be e le Utse le Arane.
43-50Magoši a a latelago a bušitše naga ya Edomo ka go latelana mehleng yela go se gwa tšwa go eba le kgoši mo Israele:
Bela, morwa wa Beore, wa go dula Dinhaba
Jobabe, morwa wa Serage, wa Botsra
Hushamo wa selete sa Temane
Hadade, morwa wa Bedade, wa Abite, yo a ilego a fenya Bamidiane ntweng nageng ya Moaba
Samla wa Masreka
Shaulo wa Rehobote-lebopong-la-Yufratese
Baale-Hanane, morwa wa Akboro Hadade wa go dula Pagu, yo mosadi wa gagwe e bego e le Mehetabele, morwedi wa Matrede, setlogolo sa Me-Sahabe
51Ge Hadade a hwile go ile gwa buša mantona a a latelago: Timna, Alba, Jetete, 52Oholibama, Ela, Pinone, 53Kenase, Temane, Mibitsare, 54Magadiele le Iramo.


text:
Go Tsoma bjalo ka Taolo ya Hlaselo
Go thunya setabane go swanetše go bonwa bjalo ka selo sa mafelelo ge o nyaka go laola ditabana o ikemišeditše tšeo di hlola tshenyo. Ke kgahlanong le molao go bolaya le go swara phoofolo ka ntle le tumelelo, ka fao balemi ba swanetše go netefatša gore go ba le tumelelo ya go tsoma diphoofolo tše di nyakegago. Ba tla swanela ke go šomiša dithunya tše di lego molaong.
Go hwetša dipoelo tše kaone, motsomi o swanetše go ba mothunyi wa go tseba le ye a kgonago go bona gabotse, yo a šomago kudu ka taolo ya hlaselo. Bao bas a kgonego go thunya gabotse bat la no hlola mathata. Tsomo e swanetše go hlongwa ka pela ka moo go kgonegago ka morago ga tiragalo ya hlaselo e diragetšego, go netefatša gore setabana se a letelwa.
The Landmark Foundation ka gare Predators on Livestock Farms, Practical Farmers’ Manual for Non-lethal, Holistic Ecological Acceptable and Ethical Management, e lemoša balemi ba kgahlanong le ditiro tša go lefa tefo go batsomi ge ba bolaya sebata, ka ge se se hlohloletša batsomi go bolaya dibatana tše ntši ka moo go kgonegago sebakeng sa go bolaya tšeo di hlolago tshenyo. Polao ya diphoofolo e ka ferekanya dumellwa le sehlopha gomme gwa feletša ka mathata a mabe.
Tsomo ya Bošego
Go ya ka Predation Management Manual, tsomo ya bošego, e šoma gabotse, ka ge e lebeletše selo se lebanyago gomme yo monngwe a ka dira selo ka pela ge le gore go na le bothata. Maitekelo a swanetšego go tšewa go latela fela diphoofolo tše di hlolago tshenyo gomme o se thuntšhe bat-eared foxes aardwolves goba Dikatse tša Afrika. Mabone le disefo tše khubedu di šoma bokaone go tsoma. Mabone a mašweu a tla dira gore diphoofolo di belaele le go tšhaba.
Go Tsoma ka Sefofane
Balemi ba swanetše go netefatša gore go ba na le ditumelelo tša maleba ge ba nyaka go tsoma ka sefofane, ka ge melawana ya go fapana e a šoma go ya ka diprofense tša go fapana. Le ge e le gore go tsoma ka sefofane go šoma gabotse kudu go fihlelela mafelo le mo lefelong a kgole, go a tura.
Go Tsoma ka Dimpša
Dimpša di swanetše go dirišwa fela go lebelela dibatana e fela ga di a swanela go bolaya goba go kopana le setabana. Dimpša di swanetše go ba di rutilwe le go laolwa go netefatša gore ba di senye diruiwa tše dingwe di nyaka dibatana.
Predation Management Manual e eletša balemi go swara dimpša go fihlela sehlaselwa se bonagalago e be e le gona ba lokolla dimpša go kitimiša setsongwa. Dimpša di swanetše go hlokomelwa tshwanelo gore di se ye go tsoma diphoofolo ka lebaka la gore di swerwe ke tlala. Ka nako ye nngwe ya dimpša di a homotšwa go netefatša gore ga di hlole tshenyego efe goba efe.
Go Tsoma ka Karikana/Horseback
Batsomi ba ka akaretša monabo wo mogolo go swara diruiwa ka horseback go feta ka maoto, kudukudu mo mafelong a sehlaba a Kalahari. Ba ka diriša dimpša go ba thuša go nyaka diphoofolo.
Translated by Lebogang Sewela


text:
301Morena o boletše a re: “Ba ba bušago Juda ba lahlegile, ka gobane ba itshwere bjalo ka bana ba ba tsogelago motswadi maatla. Ba phetha maano a bona ba se ba kwana le nna, le gona ba dira kwano le dinaga tše dingwe nna ke sa rate. Ka fao ba pharelela sebe godimo ga se sengwe. 2Ba theogela Egepeta go yo nyaka thušo ba se ba nkgopela gore ke ba eletše. Ba nyaka gore Egepeta e ba šireletše, le gore kgoši ya Egepeta e be botšhabelo bja bona. 3Eupša ka morago ba tla lewa ke dihlong tša ge ba ile ba tšhabela go yena, mme ba goboga ka ge ba ile ba re Egepeta e ba šireletše. 4Le ge batseta ba bona ba šetše ba fihlile Egepeta motseng wa Tsoane le wa Hanese, 5batho ba Juda ba tla lewa ke dihlong ba goboga ka ge ba botile setšhaba se se sa ba holego goba sa ba thuša ka selo.”
6Modimo o bolela mabapi le diphoofolo tša lešoka la ka borwa o re: “Batseta ba sepela nageng ye e boifišago, moo go nago le ditau le mekopa le bommamokebe. Ba išetša setšhaba se se sa ba holego ka selo dimpho tše bohlokwa ka dipokolo le dikamela tša bona. 7Tše Egepeta e ba thušago ka tšona ga se selo le gatee. Ka gona ke e theile leina la Mabogolaadutše.”
8Modimo o mpoditše gore ke ngwale ditiro tše mpe tša setšhaba letlapeng ke na le bona, gore e tle e be bohlatse ka moso go ya go ile, 9ka gobane ke setšhaba sa melala ye methata, sa go bolela maaka, sa go gana go phetha melao ya Morena. 10Ba botša baboni ba re ba se ke ba bona dipono. Go baprofeta ba re: “Le se ke la re ruta gore tše di lokilego ke eng. Re botšeng tše di re kgahlago; le se ke la re botša melaetša ya mmannete ya Modimo. 11Se re emeng pele, tlogang! Ga re nyake go kwa selo ka Modimo yoo wa lena yo mokgethwa wa Israele.”
12Eupša yena Modimo yo mokgethwa wa Israele o re: “Tše ke le botšago tšona le a di gana, gomme le botile kgatelelo le boradia, le di tshephile. 13Le ne molato. Le etša leboto le le ilego godimo, le le pharogilego mme le sekametšego ka ntle le nyaka go wa; gateetee le tla wa. 14Le tla pšhatlagana bjalo ka pitša gwa ba gwa se šale le lengetana la go tšea magala sebešong, goba la go ga meetse ka sedibeng.”
15Morena, Mong wa bohle, Modimo yo mokgethwa wa Israele, o botša setšhaba o re: “Ge le ka boela go nna gomme la ntshepha le ikhomoletše, le tla phološwa la tia.” Eupša lena le a gana. 16Le re le ka tšhabela manaba a lena ka dipere. Ka gona le tla rakedišwa. Le gopola gore le tla namela dipere tša lebelo, eupša tša ba ba le hlomerego e tla ba tša lebelo go di feta. 17Ba sekete ba lena ba tla tšhaba ge mohlabani o tee wa manaba a ba batamela, gomme bahlabani ba bahlano ba tla le tšhabiša. Go madira a lena go ka se šale motho; go tla šala fela sefoka godimo ga mmoto, goba kotana ya sefoka godimo ga thaba. 18Le ge go le bjalo, Morena o letetše go tlo le gaugela. O itokišeditše go le šokela, ka gobane ka mehla o dira tše di lokilego. Ba lehlogonolo ke ba ba botilego yena!
19Lena setšhaba seo Modimo wa sona a dulago Sione, lena le agilego Jerusalema, le ka se sa lla. Ruri, Morena o tla le šokela ge le mo llela; ge a le kwa o tla le araba. 20Morena o tla le sepetša mathateng, eupša yena ka sebele o tla le ruta, a ka se sa iphihla, mme le tla mmona ka mahlo a lena. 21Ge le phamoga tsela le eya ka thoko efe le efe, le tla kwa lentšu ka morago ga lena le re: “Tsela ke ye. Tšeang ka yona.” 22Le tla tšhilafatša diswantšhobetlwa le diswantšhobopša tša lena tša tshipi ka go di golla gauta le silibera ye di ritetšwego ka yona. 23Le tla e šila, la e lahla bjalo ka matšhila la re: “Ga ke sa le nyaka!” Ge le bjetše dipeu Morena o tla le nešetša pula, gomme tše le di bunago e tla ba tše dintši tše di nonnego, le diruiwa tša lena di tla ba le phulo ye ntši. 24Dipholo le dipokolo tše le lemago ka tšona di tla fiwa mabele a a feferilwego mme a tšhetšwego letswai. 25Mohla dibo tša manaba a lena di thopšago mme bahlabani ba ona ka moka ba bolawago, dithabeng le mebotong ka moka go tla ba le meela ya meetse. 26Ngwedi o tla taga bjalo ka letšatši, gomme letšatši le tla taga gašupa go feta mehleng, la swana le seetša sa matšatši a a šupago. Tše ka moka di tla direga ge Morena a bofa dintho tše a di ntšhitšego setšhaba sa gagwe gomme a di alafa.
27Letago la Morena le bonala le etla le sa le kgole. Mollo le maru a maso di šupa gore o galefile. O bolela a befetšwe kudu, gomme mantšu a gagwe a tšhuma bjalo ka mollo. 28O romela phefo ya go senya bjalo ka noka ye e falalago e gomago batho ka megolo. Phefo yeo e tšea ditšhaba bjalo ka mooko ka leselong. Morena o kgoka ditšhaba ka thapo melaleng a di timetša. 29Eupša lena, setšhaba sa Modimo, le tla opela go swana le bošegong bja monyanya wo mokgethwa. Le tla ipshina bjalo ka ba ba yago Tempeleng ya Morena, setšhabelo sa Israele, gotee le ba ba letšago dinaka.
30Morena o tla kwagatša lentšu la gagwe la bogoši, a ba a bonagatša ka moo a fedišago manaba a gagwe ka gona a galefile. Go tla ba le mollo wo o laumago le dipula tša matlorotloro le tša ditladi le difako. 31Baasiria ba tla tšhoga kudu ge ba ekwa lentšu la Morena, le ge a ba otla. 32Ge Morena a ba otla leboelela, setšhaba sa gagwe sona se tla letša meropa le dikgapa. Modimo o tla lwa le Baasiria a ba fediša taa. 33Ke kgale felo mo go tlago gotšwa mollo wo mogolo gwa tšhumelwa kgoši ya Asiria go lokišitšwe. Ke molete wo o išago, wa go ahlama, gomme mollo o goditšwe ka dikgong tše dintši. Morena o goteditše dikgong tšeo ka moya wa gagwe wo o tukago mollo.


text:
181Jesu a botša barutiwa ba gagwe seswantšho, a ba ruta gore motho o swanetše go dula a rapela le gona a sa fele pelo, 2a re: “Motseng wo mongwe go kile gwa ba le moahlodi wa go se hlomphe Modimo, le gona wa go nyatša batho. 3Gona motseng woo go be go dula mohlologadi yo mongwe yo a bego a fela a etla go yena a re: ‘Hle, nke o ntamolele go motho yola a mpharago molato!’ 4Moahlodi yoo o ile a dika a gana go mo theeletša, fela ka morago a ithetolla a re: ‘Le ge Modimo ke sa mo hlomphe le batho ke ba nyatša, 5mohlologadi yo ke tla no mo lamolela, ka gobane šo o a nngamola. Etse ge ke sa mo lamolele o tla no boaboa mo a ba a tla a ntena.’ ”
6Morena a iša pele a re: “Ekwang se moahlodi yoo wa go hloka toka a se boletšego. 7Na bjale Modimo yena a ka napa a se lamolele bao a ba kgethilego, ba ba mo llelago bošego le mosegare? A ka napa a diega go ba thuša? 8Ke le botša gore o tla ba lamolela ka pela. Fela Morwamotho mohla a etla afa le re o tla hwetša go sa na le ba ba nago le tumelo mo lefaseng?”
9Ba ba ipotšago gore ba lokile mme ba nyatša ba bangwe Jesu a ba botša ka go swantšha a re: 10“Batho ba babedi ba kile ba ya Tempeleng go rapela. Yo mongwe e be e le Mofarisei, mongwe e le molekgetho.
11“Mofarisei yoo a fihla a emelela a rapela ka pelong18:11 “a emelela a rapela ka pelong” Dingwalwakaseatla tše dingwe di re “a emela thoko a rapela”. a re: ‘Ke a go leboga, Modimo, ge ke sa swane le batho ba bangwe ba bahlalefetši, ba baradia, ba diotswa; ebile ga ke swane le molekgetho yo. 12Nna ke itima dijo gabedi ka beke, le gona ke ntšha karolo ya lesome go tšohle tše ke bago le tšona.’
13“Ge e le molekgetho yola yena a ema kgole, a šia le go lebelela legodimong, a ikgonara a re: ‘Hle, Modimo, nkgaugele, nna, modiradibe!’ 14
Luk. 14:11
Ke a le botša, yena o boetše gae a boelane le Modimo, e sego Mofarisei yola. Gobane mang le mang yo a ikgodišago o tla kokobetšwa, gwa re yo a ikokobetšago a godišwa.”
15Batho ba bangwe ba tliša bana go Jesu gore a ba bee diatla. Barutiwa ba gagwe ge ba di bona ba kgalema batho bao, 16fela Jesu a bitša bana bao, gomme go barutiwa ba gagwe a re: “Lesang bana bao ba tle go nna, le se ke la ba thibela, gobane mmušo wa Modimo ke wa ba babjalo. 17Ruri, ke le botša gore yo a sa dumelego go bušwa ke Modimo, a sa etšego ngwana, a ka se tsoge a tsene legodimong.”
18Monna yo mongwe wa maemo a tla a botšiša Jesu a re: “Moruti wa go loka, ke direng gore ke tle ke be le bophelo bjo bo sa felego?”
19Jesu a mo fetola a re: “O reng o mpitša wa go loka? Ga go yo a lokilego ge e se Modimo fela. 20
Doit. 5:16-20
Melao o a e tseba, e re: ‘O se ke wa otswa; o se ke wa bolaya; o se ke wa utswa; o se ke wa bolela bohlatse bja maaka; o hlomphe tatago le mmago.’ ”
21Yena a re: “Melao yeo ka moka e sa le ke e phetha go tloga bjaneng bja ka.”
22Jesu ge a ekwa a realo a re go yena: “O sa hlaelelwa ke se sengwe. Eyo rekiša tšohle tše o nago le tšona, o tšee tšhelete ya gona o e abele badiidi, gomme o tla ba le lehumo legodimong. Ka morago ga moo o tle o ntatele.” 23Ge monna yoo a ekwa Jesu a realo, a nyama kudu, ka gobane o be a humile e le ruri.
24Jesu ge a mmona a nyamile bjalo a re: “Go bothata bjang gore mohumi a tsene legodimong! 25Ebile go bonolo gore kamela e tsene ka lešobana la nalete, go na le gore mohumi a tsene legodimong.”
26Ba ba mo kwelego ge a realo ba re: “Ge go le bjalo, ke mang yo a ka phologago?”
27Jesu a ba fetola a re: “Tše di palelago batho Modimo yena ga di mo palele.”
28Ke moka Petrose a re: “Bona, rena re tlogetše tšohle tše e lego tša rena ra go latela.”
29Jesu a re go bona: “Ruri, ke le botša gore mang le mang yo a tlogetšego legae, goba mosadi, goba banababo, goba batswadi, goba bana ka lebaka la mmušo wa Modimo, 30o tla boelwa kudu mehleng yeno, gomme mehleng ye e tlago o tla ba le bophelo bjo bo sa felego.”
31Jesu a biletša barutiwa ba gagwe ba lesome le ba babedi thoko, a re go bona: “Theeletšang mo, re rotogela Jerusalema, mo go yogo phethega tšohle tše di ngwadilwego ke baprofeta mabapi le Morwamotho. 32O tla gafelwa baditšhaba; bona ba mo kwera, ba mo tlaiša, ba mo tshwela ka mare. 33Ba tla mo otla ka tshelane, ba mmolaya, eupša ka letšatši la boraro a tsoga bahung.”
34Fela barutiwa ba Jesu ba ile ba se kwešiše selo; polelo ya gagwe ya ba širela, gomme ba se tsebe gore o ra go reng.
35E rile ge Jesu a batamela motse wa Jeriko, gwa ba go na le monna yo mongwe wa sefofu a dutše ka thoko ga tsela a kgopela. 36Ge a ekwa lešaba la batho le feta, a botšiša a re: “Go diregang?”
37Ba mmotša ba re: “Ke Jesu wa Nasaretha o a feta.”
38Ke moka a goelela a re: “Jesu, Morwa wa Dafida, nke o ntšhokele!”
39Batho ba ba etilego pele ba mo kgalema ba re a homole. Eupša yena a goelela le go feta a re: “Morwa wa Dafida, nke o ntšhokele!”
40Jesu a ema, a re sefofu seo se tlišwe go yena. Ge se batametše, a se botšiša a re: 41“O rata gore ke go direle eng?”
Sona sa mo fetola sa re: “Morena, ke nyaka gore ke boele ke bone.”
42Jesu a re go sona: “Gona bona! Tumelo ya gago e go fodišitše.”
43A boela a bona le semeetseng, gomme a latela Jesu a reta Modimo. Lešaba ge le di bona la tumiša Modimo.


text:
61Setšhaba se re: “A re sokologeleng go Morena! Ke yena a re rathagantšego, eupša o tla re kgomaganya; o re gobaditše, eupša o tla re tlema dintho. 2Ka morago ga sebakanyana o tla be a re bušeditše sekeng gomme ra phela re mo rapela. 3A re lekeng go tseba Morena. Ruri, o tla tla go rena bjalo ka masa, bjalo ka pula ya tsheola ye e thapišago lefase.”
4Eupša Morena o re: “Wena Israele le wena Juda, ke dire eng ka lena? Lerato la lena le timelela ka pela bjalo ka kgodi mosong, le etša phoka e sa le gosasa. 5Ke ka lebaka le ke romilego baprofeta ba ka go lena gore ba le botše gore ke tlilo le otla ka le bolaya. Kotlo ya ka e bonala bjalo ka seedi. 6
12:7
Se ke se nyakago ke leratorato la lena, e sego dihlabelo. Ke kganyoga gore setšhaba sa ka se ntsebe go na le gore se ntirele dihlabelo tša go tšhungwa ka moka.
7“Eupša kua Adamo6:7 “kua Adamo” goba “bjalo ka Adamo” ba ile ba lahla kgwerano, ba se mpotegele. 8Gileade ke motse wo o tletšego badiratšempe le babolai. 9Baprista ba swana le lekoko la bahlakodi ba ba lalelago batho. Ešita le mo tseleng ya go ya Shekeme ba bolaya batho. Bohlola bja dihlong! 10Ke bone setšhaba sa Israele se dira taba ye e šiišago: se itšhilafatša ka go khunamela medimo ya diswantšho.
11“Le lena, Bajuda, ke le beetše nako ya go le otla.”


text:
171Jesu ge a seno realo, a lebelela legodimong a re: “Tate, bjale ke nako. Utollela batho letago la ka, nna Morwago, gore le nna ke tle ke ba utollele la gago, 2gobane o mphile maatla a go buša batho bohle, gore bohle ba o mphilego bona ke tle ke ba fe bophelo bjo bo sa felego. 3Etse bophelo bjo bo sa felego bjo ke go tseba wena, Modimo o nnoši wa mmakgonthe, le go tseba Jesu Kriste, yo o mo romilego. 4Ke utolletše ba lefaseng letago la gago ka go phetha modiro wo o bego o ntaetše gore ke o phethe. 5Tate, bjale a e be wena o utollelago batho la ka letago o le gona moo o lego gona, lona letago lela ke bego ke na le lona le wena mola lefase le sešo la hlolwa.
6“Ke go tsebagaditše go ba o mphilego bona o ba kgetholotše go ba lefase. E be e le ba gago, wa mpha bona. Ba phethile tše o bego o ba laetše tšona, 7gomme bjale ba a tseba gore tšohle tše o mphilego tšona ka nnete ke tša go tšwa go wena. 8Ke ba boditše tše o rilego ke ba botše tšona, gomme ba dumela; ba a tseba gore ka nnete ke tšwa go wena, ebile ba a dumela gore ke wena o nthomilego.
9“Ke rapelela bona; ga ke rapelele ba lefase, ke rapelela ba o mphilego bona ba, ka gobane bona ke ba gago. 10Etse bohle ba e lego ba ka ke ba gago, le wena bohle ba e lego ba gago ke ba ka, gomme ke tumišwa ka bona. 11Nna bjale ke tla go wena; kgauswinyana ke tla be ke se sa le mo lefaseng, fela bona ba sa le mo lefaseng. Tate yo mokgethwa, o ba lote ka maatla a gago, maatla a o mphilego ona, gore ba fele ba le selo se tee boka rena. 12
Joh. 13:18
Mola ke sa na le bona ke be ke ba lotile ka maatla a gago, maatla a o mphilego ona. Ke be ke ba šireleditše, gomme gwa se lahlege le o tee mo go bona, ge e se yo morwatahlego, gore go phethege Mangwalo a Makgethwa. 13Bjale ke tla go wena, gomme ditaba tše ke di bolela ke sa le mo lefaseng, gore ba tle ba thabe thabang go etša nna. 14Ke ba boditše tše o rilego ke ba botše tšona, gomme ba hloiwa ke batho ba lefase ka ge bona e se ba lefase, ba etša nna ge ke se wa lefase. 15Ga se gore ke kgopela gore o ba tloše mo lefaseng; se ke se kgopelago ke gore o ba phemele go Yomobe. 16Bjalo ka ge nna ke se wa lefase, le bona ga se ba lefase. 17Ikgethwafaletše bona ka mantšu a gago, ona e lego a therešo; gape tše di bolelwago ke wena ke yona therešo. 18Ke ba roma lefaseng boka wena mola o nthoma lefaseng. 19Ka lebaka la bona ke ineela wena, gore le bona ba tle ba ineele wena ka botlalo.
20“Ga ke rapelele bona fela, ke rapelela le ba ba tlago dumela go nna ka lebaka la tše ba tlago mpolela ka tšona, 21gore bohle e be selo se tee. Nke ba be mo go rena, Tate, bjalo ka ge wena o le mo go nna, le nna ke le mo go wena, gore batho ba lefase ba tle ba dumele gore ke wena o nthomilego. 22Ke ba file letago lela o mphilego lona, gore ba tle ba be selo se tee go etša rena ge re le selo se tee: 23nna ke le mo go bona, mme wena o le mo go nna, gore ba be selo se tee ka botlalo, batho ba lefase ba tle ba tsebe ge ke romilwe ke wena, le gore ba o ba rata bjalo ka ge o rata nna.
24“Tate, o mphile bona, gomme ke nyaka gore mo ke lego gona le bona ba be gona, ba bone letago la ka le o mphilego lona, gobane o nthatile lefase le sešo la hlolwa. 25Tate yo a lokilego, batho ba lefase ga ba go tsebe, fela nna ke a go tseba, gomme le ba ba a tseba gore ke wena o nthomilego. 26Ke ba tsebišitše wena, ebile ke tla no fela ke ba tsebiša wena, gore lerato le o nthatago ka lona le bona le ba fihlele, le nna ke be selo se tee le bona.”


text:
Groupers
Cod ya Leswika
Leina la lapa la tlwaelo
Cod ya leswika/Tša dihlopha
Leina le lengwe la yona
Bass, Koral tša dihlopha
Leina la tša thutamahlale
Epinephelinae
Bogolo
Go fihla dimetara tše 2, palogare ya disentimetara tše 40
Boitšhupo
Mmele wo maatla wa go pitlelelelwa ka mathoko le molomo o mo golo. Ka tlwaelo, mesela e nkgokolo ntle le mohuta o tee (Cod ya leswaika ya mosela wa Lyre). Maphegwana a hlapi a sefubeng gantšhi ke a nkgokolo. Mmala o fapana ka bophara go tšwa botsothweng ka dipatšo tše tšhweu, go ya go bokhubedu bja go khanya.
Tshedimošo ya Kakaretšo
Lapa la ka fase la Epinephelinae le bopša ke 31 ya tša kakaretšo le 99 ya mehuta ya diphedi. Dicod tša leswika ke dihlapi tše kgolo (rekoto ya dikilograma tše 179) gomme gantšhi di bonwa ka mekekemong goba di iphihlile ka fase ga lefelo la leriba. Dibass tša potata di rata go tseba gomme di tla lata baruthi.
Di kometša dijo tša tšona ka moka gomme tša di kgatla ka meno a dipoleiti tša marapo bo dipoleiti ka mometšo (lefelong la ka morago mogolong). E ka fetola bong go tšwa go tshadi go ya go poo. Di ntšhetša mae ka ntle lewatleng la go bulega.
Phepo
Di ja tše dingwe tša dihlapi, okthopas, melaba le dilobsta.
Phatlalatšo
E direga ka moka tša magareng le mawatleng ya lefase.
Mehuta ye e tlwaelegilego
Cod ya leswika ya Koral (Cephalopholis miniata)
Cod ya leswika ya mosela wa Lyre (Variola louti)
Bass ya potata (Epinephelus tukula)


text:
251
“Mehleng yeo mmušo wa Modimo o tla swantšhwa ka dikgarebe tše lesome tše di kilego tša tšea mabone a tšona, tša yo gahlanetša monyadi. 2Tše tlhano tša tšona e be e le ditlaela, tše tlhano e le tše bohlale. 3Tša ditlaela tša tšea mabone a tšona, eupša tša se ke tša duta makhura, 4mola tšela tše bohlale tšona di tšea mabone di duta le makhura ka dibjana. 5Monyadi a diega, ka gona dikgarebe tšela tša potuma, tša robala.
6“Bošegogare gwa kwala mokgoši motho a re: ‘Monyadi šoowe! Etšwang le mo gahlanetše!’ 7Dikgarebe tšela tše lesome tša tsoga, tša lokiša mabone a tšona. 8Tšela tša ditlaela tša re go tše bohlale: ‘Nke le re topeletše makhura ka gobane mabone a rena a a tima.’ 9Tšela tše bohlale tša ba fetola tša re: ‘Aowa, ga re na makhura a a ka lekanego rena le lena. Go kaone ge le ka yo ithekela go barekiši.’ 10Ya re ba sa ile go reka, monyadi a šala a fihla. Bale ba bahlano ba ba bego ba itokišitše ba tsena le yena ka monyanyeng, gomme lemati la tswalelwa.
11
“Ka morago gwa fihla bale ba bangwe ba re: ‘Morena, morena, re bulele!’ 12Monyadi yena a ba araba ka go re: ‘Aowa, ga ke le tsebe.’ ”
13Gomme Jesu a feleletša ka go re: “Ka gona le dule le itokišitše, ka gobane ga le tsebe letšatši le nako ya go tla ga Morwamotho.”
14
“Mehleng yeo mmušo wa Modimo o tla swantšhwa ka monna yo a bego a nyaka go tšea leeto. A bitša bahlanka ba gagwe gomme a ba bea bahlokomedi ba thoto ya gagwe. 15Mongwe a mo fa dipapetlana tše tlhano tša gauta, mongwe a mo fa tše pedi, mongwe a mo fa e tee. A fa yo mongwe le yo mongwe wa bona ka moo yena a mo tsebago a kgona ka gona. Ke moka a tšea leeto. 16Mohlanka yola wa go fiwa dipapetlana tše tlhano a tloga le semeetseng a yo gweba ka tšhelete yeo, gomme ya mo tswalela dipapetlana tše dingwe tše tlhano. 17Le yola wa go neelwa dipapetlana tše pedi a tswalelwa tše dingwe tše pedi. 18Yola wa go neelwa papetlana e tee yena a yo epa molete, a fihla tšhelete yela ya mong wa gagwe.
19“Ge go fetile nako ye telele mong wa bahlanka bale a boa gomme a ba botšiša gore ba dirileng ka tšhelete yela ya gagwe. 20Mohlanka yola a bego a neetšwe dipapetlana tše tlhano tša gauta a batamela a mo neela tšela tše dingwe tše tlhano, a re: ‘Morena, o be o nneetše dipapetlana tše tlhano; bjale bona, tše dingwe tše tlhano tše ke di tswadišitšego tšona šedi.’ 21Mong wa gagwe a re: ‘O dirile gabotse, mohlanka yo a lokilego yo a botegago! O ile wa hlokomela tše dinnyane ka potego. Ka gona ke tla go bea mohlokomedi wa tše dintši. Tsena ka gae o tle o ipshine le nna!’
22“Ke moka gwa batamela mohlanka yola wa go neelwa dipapetlana tše pedi tša gauta, mme a re: ‘Morena, o be o nneetše dipapetlana tše pedi; bjale bona, tše dingwe tše pedi tše ke di tswadišitšego tšona šedi.’ 23Mong wa gagwe a re: ‘O dirile gabotse, mohlanka yo a lokilego yo a botegago! O ile wa hlokomela tše dinnyane ka potego, ka gona ke tla go bea mohlokomedi wa tše dintši. Tsena ka gae o tle o ipshine le nna!’
24“Ka morago gwa batamela mohlanka yola a bego a neetšwe papetlana e tee ya gauta, mme a re: ‘Ke tsebile gore o motho wa serumolani, o buna mo o sego wa bjala gona, o kgobela mabele a o sego wa ka wa a gaša. 25Ka ge ke be ke boifa, ke ile ka tloga ka yo epela tšhelete ya gago. Bjale še yona.’
26“Mong wa gagwe a re: ‘Mohlanka yo mobe wa sebodu towe! Kganthe o tsebile gore ke buna mo ke sego ka bjala gona, ke kgobela mabele a ke sego ka ka ka a gaša? 27Gona nkabe o ile wa iša tšhelete ya ka polokelong, gomme ge ke boa nkabe ke hweditše tšhelete ya ka le tswala ya yona. 28Bjale ge, mo amogeng papetlana yeo le e fe yola a nago le dipapetlana tše lesome. 29
Mar. 4:25
Luk. 8:18
Gobane mang le mang yo a nago le sa gagwe o tla okeletšwa, gomme a ba le tše dintši le go feta; eupša yo a se nago sa gagwe le bonnyane bjo a nago le bjona o tla bo amogwa. 30
22:13
Luk. 13:28
Lefeelana le la mohlanka lona le lahleleng ka kua ntlentle leswiswing, moo a tlago lla a lomanya meno.’
31
19:28
“Mohla Morwamotho a etla e le Kgoši a na le barongwa ka moka, o tla dula setulong sa gagwe sa bogoši, 32gomme ditšhaba ka moka di tla kgoboketšwa pele ga gagwe. Yena o tla ba kgethologanya bjalo ka modiši ge a kgethologanya dinku le dipudi. 33Dinku o tla di bea ka letsogong la go ja, dipudi tšona a di bea ka go la nngele. 34Ke moka o tla re go batho ba ba lego ka letsogong la go ja: ‘Etlang, lena le šegofaditšwego ke Tate! Etlang ke le iše legodimong le le le lokišeditšwego go tloga mola lefase le hlolwa. 35Gobane ke ile ka re ke swerwe ke tlala, la mpha dijo; ka re ke nyorilwe, la mpha sa go nwa; ka re ke le mošele, la nkamogela ka malapeng a lena; 36ka re ke hloka diaparo, la mpha tšona; ka re ke babja, la tla la mpona; ke le kgolegong, la nketela.’
37“Baloki ba tla mmotšiša ba re: ‘Morena, ke neng mo re ilego ra go bona o swerwe ke tlala mme ra go fa dijo, goba o nyorilwe, ra go fa sa go nwa? 38Ke neng mo re ilego ra go bona o le mošele, gomme ra go amogela ka malapeng a rena, goba o hloka diaparo, ra go fa tšona? 39Ke neng mo re ilego ra go bona o babja goba o le kgolegong, mme ra go etela?’ 40Kgoši o tla ba fetola a re: ‘Ruri, ke le botša gore ge le be le direla yo mongwe wa banabešo ba ba nyatšegago ba, le be le direla nna!’
41“Ka morago o tla re go bao ba lego ka letsogong la gagwe la nngele: ‘Tlogang mo go nna, barogakwa tenang, le ye mollong wo o sa timego wo o goleditšwego Diabolose le barongwa ba gagwe! 42Gobane ke ile ka re ke swerwe ke tlala, la se mphe dijo; ke nyorilwe, la se mphe sa go nwa; 43ka re ke le mošele, la se nkamogele ka malapeng a lena; ka re ke hloka diaparo, la se mphe tšona; ka re ke babja, ke le kgolegong, la se nketele.’
44“Bona ba tla mo fetola ba re: ‘Morena, ke neng mo re ilego ra go bona o swerwe ke tlala, goba o nyorilwe, goba o le mošele, goba o hloka diaparo, goba o babja, goba o le kgolegong, gomme ra se go thuše?’ 45Yena o tla ba fetola a re: ‘Ruri, ke le botša gore ge le be le sa direle yo mongwe wa banyatšegi ba, ke gona ge le be le sa direle nna.’ 46
Gomme bona ba tla ya go otlwa ka go sa felego, baloki bona ba tla ya go phelela sa ruri.”


text:
Tsessebe
Leina
Tsessebe
Ponalo
Dipholo di na le boima bja dikilograma tše 140 le botelele bja go ela dimetara tše 1.2 ka magetleng, di di kgolonyana go dikgomo tše di nyakilego go ba boima bja dikilograma tše 120. Bong ka bobedi di mela dinaka eupša tša dipholo di boima.
Ge o di lebeletše ka pele dinaka di bonagala bjalo ka seripana sa ngwedi. E ne sefahlego se se fifetšego ka mmala o mo perese mo magetleng, molaleng le ka godimo ga mmele di ne mmala o mohubetšana le bo tsothwa.
Dijo
Ke tše di fulago gomme di nyaka mehutahuta ya bjang. Di kgetha mahlare mo dikaleng. Di rata dimela tše di swa, le go gogelwa ke mafelo a go fišwa.
Tswalo
Di tswala ka dihla, seo mo Aforika Borwa go tswala ka kgwedi ya Lewedi/ Diphalane morago ga go dušaga lebaka la dikgwedi tše šupa. Nako ya ge dipoo di lwa go tšea lebaka la go tloga bogare bja kgwedi ya Dibokwana le go tšwela pele go ya go Hlakola.
Ge sehla sa go ya mosemeng di itukiša ka go bontšha dipoo di dira mošomo.
Boitshwaro
Tsessebe ke diphoofolo tša go phela ka seboka le motheo wa tšona wa go aga sehlopha sa go tswala se bopilwego ka sehlopha se se nnyane, se se tee se kaba tše tshelela goba lesome le dinamane tša tšona. Sehlopha sa dikgopa le mohlape wa dipoo tša sebaka nako tše dingwe di ka ba tše 30 ka palo ya bontšhi.
Tše di bonala ge di le kgauswi le meets le tebelelo ya tšona ya go ratega. Ditshadi tše tswalago ga di a gapeletšega go ba sebakeng se rilego. Mo mafelong ao tsessebe e tšwelelelago ka kitlagano ya kua godimo, dipoo di thea peakanyo ya dibaka.
Dipoo tše nnyane dibopa sehlopha sa dikgope ge ena le ngwaga ka lebaka e ntšhiwa ka gare ga mohlape.
Moo Di Hwetšwago Gona
Ke tša leloko la Dikgokong le Hartebeest, tšeo ka moka dikgethologilwego ka tšwelelo le esa kgodišego ka lebaka la magetla a le go godimo go feta molala.
Ke e nngwe ya diphidi tša ka fase tše tsebjago, ye e tšweleleago seleteng sa fase. Ka Aforika Borwa di tsessebe di gapeletšega go tsebagatšwa ka dibakeng tša bolemeruing.
Dipalopalo tša Bohlokwa
Leina la se-Latin: Damaliscus lunatus
Boima (Tshadi): Dikilograma tše 126
Boima (Poo): Dikilograma tše 140
Botelele (Tshadi): Disentimetara tše 170
Botelele (Poo): Disentimetara tše 170
Go Duša: dikgwedi tše 10
Palo ya tše nnyane: 1 namane
Putšo ya tša moseme: dikgwedi tše 26-40
Boima bja tswalo: Dikilograma tše 11
Odara: Artiodactyla
Lapa: Bovidae Lebelo: 60 ya dikilometara ka iri
Dinaka: 35 ya disentimetara (rekoto) - 47 ya disentimetara)
Tswalo: Namane e tee e belegwa ka Lewedi - Dibatsele ka morago ga nako ya go duša + / - 8 ya dikgwedi.
Tlhalošo ya Mohlala
Ge di lekola dibaka tša tšona, dipoo tša sebaka di šinya ka go ritša le go ntšha maloko ka go arogana. Ka moka dipoo le tshadi di swaya dibaka ka go ntšha seela ka thaka, eupša dipoo tša sebaka ke tšona tše tšeago karolo go fetiša ka go dira bjalo.
Gape di ngwaya difahlego tša tšona fase, gantšhi godimo ga diolo tša mohlwa goba godimo ga digašwa tša mohlaba. Di kunama ak dikhuru tša tšona go dira bjalo kamoka dipoo le ditshadi di hlaba fase ka manaka a tšona go kudu kamorago ga pula.
Phoofolo ye e agegila botse ka dipalogare tša dithaka ka maotong di ne manala a ka pele, gomme dipoo tša sebaka di fata mabu ka ona go swaya dilete tša tšona.